Melaka tuan rumah Hari Olimpik Sedunia

BANDARAYA MELAKA 13 Februari – Melaka bakal menjadi tuan rumah bagi sambutan Hari Olimpik Sedunia (World Olympic Day) yang dianjurkan Majlis Olimpik Malaysia (MOM).

Naib Presiden MOM Datuk Wira Nur Azmi Ahmad berkata, sambutan yang diadakan secara tahunan itu merupakan sebahagian daripada pengisian menjelang Sukan Olimpik Paris 2024.

“Jika tahun lalu, sambutan ini diadakan di Pulau Pinang, tahun ini Melaka akan menjadi tuan rumah dan insya-Allah, program yang hampir sama akan kita anjurkan.

“Pada masa sama, kita juga akan menyampaikan sumbangan kepada yang kurang bernasib baik, selain menjemput atlet-atlet negara yang pernah mengharumkan nama dalam sukan Olimpik,” katanya.

Beliau berkata demikian pada Program Sambutan Kayuhan Basikal Sempena ‘The Spirit Of Olympism 2023 Fundraising Campaign di Pusat Transformasi Bandar (UTC), di sini, hari ini.

Hadir sama, Presiden Persatuan Olimpian Malaysia Noraseela Mohd Khalid dan Pemegang Malaysia Book of Record sebagai rakyat Malaysia pertama menamatkan 10 Marathon Terbaik Dunia Alex Goh.

Mengulas mengenai program Spirit Of Olympism 2023 yang dianjurkan itu, Nur Azmi berkata, ia merupakan usaha terbaik dalam memperkenalkan wira-wira negara di Sukan Olimpik kepada generasi muda.

“Secara tidak langsung apabila program ini diadakan di Melaka, anak-anak muda dapat mengenali beberapa bekas atlet negeri ini yang pernah membawa nama negara di temasya sukan terbesar dunia seperti Datuk Soh Chin Ann, Datuk Mirnawan Nawawi dan lain-lain lagi,” katanya.


Tiga lagi mayat dipercayai mangsa bot karam dijumpai

KOTA TINGGI, 16 Dis – Tiga lagi mayat dipercayai mangsa tragedi bot karam di perairan Tanjung Balau, di sini, ditemukan pagi tadi.

Timbalan Pengarah (Operasi) Maritim Negeri Johor Kapten Maritim Simon Templer Lo Tusa berkata dua mayat lelaki dipercayai pendatang tanpa izin itu ditemukan pada 10 pagi manakala satu lagi mayat lelaki pada 10.54 pagi.

“Dua mayat dijumpai terdampar di pesisir pantai kira-kira dua kilometer dari lokasi kejadian manakala satu lagi mayat ditemukan terdampar lebih kurang 800 meter dari lokasi kejadian,” katanya kepada pemberita di sini hari ini.

Sementara itu, tinjauan Bernama mendapati susulan penemuan tiga mayat antara 10 pagi dan 10.54 pagi itu, pasukan bertugas mengambil masa kira-kira sejam bagi menguruskan kelapan-lapan mayat yang dijumpai hari ini untuk dihantar ke Hospital Sultan Ismail bagi proses bedah siasat.

Selain itu, lebih 30 pegawai dan anggota daripada pelbagai agensi penguatkuasaan termasuk Jabatan Bomba dan Penyelamat melakukan tugasan dan rondaan mencari saki baki mangsa.

Lebih 10 petugas media berkumpul di lokasi kejadian sejak dari awal pagi bagi mendapatkan maklumat terkini berhubung operasi mencari dan menyelamat.


Chong Wei nafi terbabit atur perlawanan

KUALA LUMPUR 24 Ogos – Rentetan pendedahan menggemparkan legenda badminton Indonesia, Taufik Hidayat baru-baru ini, bekas jaguh badminton negara, Datuk Lee Chong Wei menafikan beliau terbabit dengan aktiviti mengatur perlawanan sepanjang kerjayanya, memetik laporan portal Berita Harian sebentar tadi.

Reaksi bekas pemain nombor satu dunia itu hadir susulan pendedahan dibuat Taufik yang juga rakan baiknya, mengenai cubaan seorang pegawai dari Malaysia yang mahu menyogoknya agar tewas kepada Chong Wei pada aksi separuh akhir Sukan Asia 2006.

Dalam satu wawancara bersama wartawan Indonesia yang dimuat naik di saluran Youtube, TransTV, Taufik mendedahkan dia ditawarkan dua kali ganda daripada bayaran 200 juta rupiah (RM60,000) yang dijanjikan kerajaan Indonesia sekiranya berjaya memenangi emas pada temasya berkenaan.

“Saya hubungi Taufik dan dia kongsikan siapakah pegawai itu kepada saya tetapi saya tidak mahu menamakan atau memalukan individu berkenaan kerana ia sudah lama berlalu. Saya percaya kita perlu bergerak ke hadapan.

“Saya memang benar-benar tidak tahu mengenai perkara ini. Pada waktu itu saya pun baru berusia 24 tahun,” kata Chong Wei kepada BH Sukan.

Pada aksi di Sukan Asia itu, Taufik menewaskan Chong Wei 21-16, 21-18 pada aksi separuh akhir sebelum dia menumbangkan bintang China, Lin Dan 21-15, 22-20 dalam aksi final untuk memenangi pingat emas.

Dalam pada itu, Chong Wei mengakui ketika bergelar pemain dia juga pernah didatangi individu yang cuba untuk menawarkan dia bayaran lumayan untuk mengatur perlawanan tetapi tidak pernah melayannya.

“Untuk saya memang semua orang mahu wang tetapi maruah negara adalah lebih penting. Saya bersumpah yang saya tidak pernah ambil satu sen pun untuk jual perlawanan.

“Jadi, nasihat saya kepada pemain ketika ini agar tidak terbabit dengan aktiviti tidak bermoral ini,” katanya yang memenangi tiga pingat perak Olimpik sebanyak tiga kali bermula edisi 2008 di Beijing, 2012 di London dan 2016 di Rio de Janeiro.

Sementara itu, Persatuan Badminton Malaysia (BAM) mengakui tidak tahu mengenai pendedahan yang dibuat Taufik memandangkan insiden itu berlaku pada 2006 dengan kepimpinan badan induk itu kini sudah berwajah baharu.

“Namun, BAM akan pastikan yang aktiviti tidak bermoral ini tidak akan menular dalam pemain yang ada sekarang,” kata Setiausaha Agung BAM, Datuk Kenny Goh.


Banjir: Lebih 38,000 orang masih berlindung di 126 PPS

KUALA LUMPUR, 14 Mac – Seramai 38,738 mangsa banjir masih berlindung di 126 pusat pemindahan sementara (PPS) di tiga negeri yang terjejas setakat 8 pagi ini.

Di JOHOR, Jawatankuasa Pengurusan Bencana Negeri (JPBN) memaklumkan jumlah mangsa banjir berkurangan daripada 39,677 pada 8 malam tadi kepada 38,587 pagi ini.

Seramai 10,747 keluarga masih ditempatkan di 123 PPS yang beroperasi di empat daerah terjejas masing-masing 37,827 orang di Batu Pahat, diikuti di Muar (504 orang), Segamat (193 orang) dan Tangkak 63 orang.

Sementara itu, Di PAHANG Sekretariat JPBN melaporkan jumlah mangsa banjir pagi ini berkurangan kepada 127 orang berbanding 145 orang pada malam tadi.

Daripada jumlah itu, seramai 90 orang berada di PPS Sekolah Kebangsaan (SK) Leban Chondong manakala 37 orang lagi berlindung di PPS SK Kampung Aur, kedua-duanya di Rompin.

Di MELAKA, Sekretariat JPBN memaklumkan mangsa banjir di Jasin kekal 24 orang dan kesemuanya ditempatkan di PPS di SK Parit Penghulu.


COVID catat rekod tertinggi 17,786 kes baharu hari ini

KUALA LUMPUR 31 Julai  – Kes baharu COVID-19 melonjak kepada 17,786 kes dalam tempoh 24 jam lepas, tertinggi sejak pandemik melanda negara.

Ketua Pengarah Kesihatan Tan Sri Dr Noor Hisham Abdullah menerusi perkongsian di laman Facebook memaklumkan jumlah kumulatif kes COVID-19 negara kini meningkat kepada 1,113,272.

Daripada jumlah kes baharu hari ini, Selangor mencatatkan kes baharu tertinggi dengan 6,400 diikuti Kuala Lumpur (1,962), Kedah (1,389), Johor (1,144), Sabah (1,035) dan Negeri Sembilan (929).

Terengganu pula mencatatkan 883 kes diikuti Perak (775), Pulau Pinang (713), Melaka (697), Pahang (653), Kelantan (580), Sarawak (485), Putrajaya (116), Perlis (16) dan Labuan (sembilan).


Lebih 5,000 ‘beraya’ di Perkampungan Hang Tuah

DUYONG 25 Mei – Yang di-Pertua Negeri, Tun Seri Setia Mohd Ali Mohd Rustam bersama isteri Toh Puan Asmah Abd Rahman hadir memeriahkan Majlis Rumah Terbuka Aidilfitri Dewan Undangan Negeri (DUN) Duyong, di Perkampungan Hang Tuah, malam ini.

Ketibaan beliau kira-kira jam 9.15 malam itu disambut Ketua Menteri Datuk Seri Utama Sulaiman Md Ali yang juga hadir bersama isteri Datin Seri Utama Munira M. Yusop.

Turut hadir Setiausaha Kerajaan Negeri Datuk Zaidi Johari; Speaker DUN, Datuk Wira Ibrahim Durum dan EXCO Pembangunan Luar Bandar, Pertanian dan Industri Asas Tani, Datuk Abdul Razak Abdul Rahman bersama isteri.

Dalam majlis itu juga ADUN Duyong, Mohd Noor Helmy Abdul Halem berbaju Melayu biru bersama isteri menyambut lebih 5,000 pengunjung tidak mengira kaum dari pelbagai kawasan.


Tajuk-Tajuk Utama Akhbar: Selasa 24 Mei 2022

Seorang bekas diplomat ke sebuah negara jiran ditahan selepas polis menemui pokok ganja yang ditanam di atas tanah di sekeliling banglonya di Janda Baik, Pahang petang kelmarin.

Unlike for Covid-19 where standard operating procedures were clear cut, there isn’t any should hand, foot and mouth disease strike kindergartens, say operators. They want similar dos and don’ts as cases around the country soar with Klang Valley alone hitting 6,197 cases this year.

Exports of up to 3.6 million chickens will be stopped from June 1 until chicken prices and production stabilise, Prime Minister Datuk Seri Ismail Sabri Yaakob said.


Mat Yo rekrut terbaharu Melaka United

BEKAS penyerang skuad kebangsaan Nurshahrul Idlan Talaha atau lebih dikenali sebagai Mat Yo diumum sebagai rekrut terbaharu menyertai Kelab Bolasepak Melaka United (MUFC).

MUFC dalam satu kenyataan memaklumkan pemain berusia 35 tahun itu akan menyertai skuad Hang Tuah selepas semusim beraksi bersama Sarawak United FC musim lalu.

“Semoga dengan pengalaman yang dimiliki Nurshahrul bakal membantu Skuad Hang Tuah dalam memberikan cabaran dalam semua pertandingan Liga Malaysia musim ini.

Beliau merupakan antara pemain senior tempatan yang masih beraksi serta pernah beraksi dengan beberapa pasukan Liga Malaysia antaranya bersama Kelantan, Johor Darul Ta’zim, Negeri Sembilan, ATM, Terengganu, Felda United FC dan Pahang.


14 cedera letupan bom bunuh diri di luar gereja di Makassar

JAKARTA 28 Mac – Kejadian letupan bom di luar pintu masuk Gereja Katedral di Makassar, Sulawesi Selatan hari ini yang dipercayai dilakukan oleh pengebom bunuh diri, mencederakan 14 orang setakat tengah hari tadi.

Setakat 12.30 tengah hari waktu Indonesia Barat, polis Indonesia belum mengesahkan jumlah mereka yang terbunuh dalam kejadian kira-kira 10.20 pagi waktu Indonesia bahagian tengah itu.

Menurut Ketua Divisi Hubungan Masyarakat Polis Indonesia Argo Yuwono, dua suspek yang menunggang sebuah motosikal cuba memasuki kawasan gereja berkenaan sebelum ditahan pengawal keselamatan gereja.

“Pengawal keselamatan menahan mereka dan sejurus kemudian berlaku letupan. Polis masih menyelidik jumlah bahagian-bahagian tubuh yang hancur akibat letupan itu (jumlah yang terbunuh dalam kejadian berkenaan),” katanya dalam sidang media di Jakarta.


TUAH Care [email protected] beri manfaat kepada 1,500 pelajar UTeM

AYER KEROH 28 September – Inisiatif pihak pengurusan Universiti Teknikal Malaysia Melaka (UTeM) menyediakan kupon makanan harian TUAH Care [email protected] memberi faedah kepada 1,500 penuntut universiti itu.

Naib Canselor UTeM, Prof. Ts. Dr. Massila Kamalrudin, inisiatif itu adalah selaras aspirasi kerajaan dalam membela kebajikan para pelajar terutamanya yang kurang berkemampuan.

“Contoh menerusi Program Anak Emas UTeM, selain membiayai yuran pembelajaran, kita juga menyediakan wang sara hidup diharap dapat membantu meringankan perbelanjaan pelajar terbabit.

“Malah kita menyediakan program pembangunan sahsiah pelajar yang lengkap termasuk hingga mereka berjaya dalam kerjaya masing-masing,” katanya ketika berucap pada Program KPT Prihatin TUAH UTeM Sejahtera bersama Ketua Menteri Melaka Datuk Seri Utama Sulaiman Md Ali, di sini, 22 September lalu.

Sementara itu, Timbalan Naib Canselor (Hal Ehwal Pelajar & Alumni), Prof. Madya Datuk Dr. Sabri Mohamad Sharif berkata, pihakya telah melaksanakan pelbagai inisiatif murni memberi manfaat kepada kesejahteraan pelajar khususnya mereka yang tergolong dalam kelompok B40.

Beliau berkata, melalui program Menu Keluarga UTeM dan Menu Keluarga Malaysia, pelajar dapat menikmati menu makanan berkhasiat serta berkualiti pada harga yang murah.

Selain itu pada majlis sama Noraini turut menyampaikan 50 buah peranti kepada penerima PerantiSiswa Keluarga Malaysia sekitar Negeri Melaka, sumbangan akaun simpan SSPN Prime tahun 2022 Peringkat Negeri Melaka serta pelancaran Briged Sukarelawan IPT #KPTPrihatin.


Rentas negeri, penggiat industri pelancongan teruja

AYER KEROH 10 Okt. – Kebenaran merentas negeri diumumkan petang tadi adalah khabar gembira buat penggiat industri pelancongan Melaka setelah hampir sembilan bulan menantikan saat itu.

“Ramai yang teruja menantikan kebenaran rentas negeri ini, tapi kita harap prosedur operasi standard (SOP) yang lebih ketat dilaksanakan bagi mengekang penularan COVID-19.

“Kita di Melaka memang dah bersedia termasuk SOP, cuma kita harap pengunjung ni ikut SOP termasuklah kita sendiri yang menerima kedatangan mereka.

“Janganlah menyusahkan orang lain, kita minta kerjasama daripada semua sebab dah lebih sembilan bulan kita nantikan khabar gembira ini,” katanya kepada MHI.

Terdahulu kerajaan bersetuju memberi kebenaran untuk Keluarga Malaysia yang telah menerima vaksinasi lengkap melakukan pergerakan rentas negeri tanpa perlu memohon kebenaran daripada PDRM bermula esok, Isnin, 11 Oktober 2021.

Perdana Menteri Datuk Seri Ismail Sabri Yaakob berkata, keputusan itu berdasarkan data Kementerian Kesihatan (KKM) mengenai kadar vaksinasi lengkap populasi dewasa di bawah Pelan Imunisasi COVID-19 Kebangsaan (PICK) telah mencapai 90 peratus.


Ganjaran RM1,000 jika dapat Anugerah Dekan

TELOK MAS 23 Oktober – Mahasiswa dan mahasiswi dalam kawasan Dewan Undangan Negeri (DUN) Telok Mas bakal menerima ganjaran RM1,000 jika mendapat Anugerah Dekan dalam setiap semester.

Itu janji yang diberikan Ahli Dewan Undangan Negeri (Adun) Telok Mas Datuk Abdul Razak Abdul Rahman ketika meluangkan masa dalam sesi sembang petang bersama penuntut institusi pengajian tinggi (IPT) di kawasan itu, semalam.

Menurut Abdul Razak, selain berbual dan berkenalan dengan golongan belia masa depan itu, beliau turut berkesempatan memberikan sumbangan duit belanja kepada mereka apabila pulang ke kampus masing-masing nanti.

Pada majlis itu juga, Abdul Razak turut juga melantik Nurul Ain Azmi, 21, iaitu penuntut Universiti Kebangsaan Malaysia (UKM) yang nerasal dari Bukit Larang sebagai ketua mahasiswa mahasiswi Telok Mas.

Nurul Ain akan dibantu oleh Khairul Fahmi Shaharuddin, 22, dari Taman Seri Telok Mas belajar di Universiti Teknikal Malaysia Melaka (UTeM) sebagai pembantu.


Melaka United FC tersungkur di Pulau Pinang

PASUKAN Melaka United FC gagal mengutip tiga mata penting dalam saingan Liga Super sebentar tadi selepas tewas 2-1 kepada Penang FC.

Walaupun Penang FC bermain dengan hanya 10 pemain apabila pemain tengahnya, Muhammad Khairu Azrin Khazali dilayangkan kad merah pada minit ke-66, Melaka United FC tidak memanfaatkan peluang tersebut.

Bermain di Stadium Bandaraya Pulau Pinang, pasukan tuan rumah mencipta jaringan pertama menerusi sepakan penalti menerusi pemain pertahanan, Rafael Vitor pada minit ke-75 sekali gus mengecewakan Khairul Fahmi Che Mat di tengah kubu lawan.

Gol penyamaan buat Melaka United FC hadir di pengunjung perlawanan pada minit ke-90 apabila penyerang importnya, Giovane Gomes De Silva meledakkan gol kemas ke gawang tuan rumah.

Tidak mahu mengalah, Penang FC menerusi Sheriddin Boboev sekali lagi menyumbat mata kedua buat pasukan pada tambahan masa minit ke-93 sebelum wisel penamat dibunyikan.


Imigresen buru Rayhan Kabir

Alamat terakhir lelaki berusia 25 tahun itu dilaporkan di Sirhan Legacy Sdn Bhd, B-7-9 Menara Uncang Emas, No 85 Jalan Loke Yew, Kuala Lumpur.

“Hubungi terus Penolong Pengarah Imigresen, Bahagian Operasi, Siasatan dan Pendakwaan, Nurulmasha Nazlinan Hussin di talian 03-88801298 sambungan 1294 pada waktu pejabat.

Pada 3 Julai lalu, media antarabangsa, Al Jazeera menyiarkan dokumentari bertajuk ‘Locked Up in Malaysia’s Lockdown yang kandungan videonya mengecam perkauman serta layanan pendatang tanpa izin (PATI) ketika negara melaksanakan perintah kawalan menangani Covid-19.


Rumah Terbuka Aidilfitri DUN Rim kena serbu

RIM 25 April – Lebih 5,000 pengunjung terdiri daripada pelbagai golongan masyarakat hadir ke Rumah Terbuka Aidilfitri Dewan Undangan Negeri (DUN) Rim di Dewan Alamanda, Jasin, malam tadi.

Majlis itu turut diserikan dengan kehadiran Yang di-Pertua Negeri, Tun Seri Setia Mohd Ali Mohd Rustam bersama isteri Toh Puan Asmah Abd Rahman yang tiba kira-kira jam 8.35 malam.

Hadir sama, Ketua Menteri, Datuk Seri Ab Rauf Yusoh; Speaker Dewan Undangan Negeri (DUN), Datuk Wira Ibrahim Durum dan Exco Pelancongan, Warisan, Seni dan Budaya, Datuk Abdul Razak Abdul Rahman.

Turut hadir EXCO Sains, Teknologi, Inovasi dan Komunikasi Digital, Fairul Nizam Roslan; Exco Kesihatan, Sumber Manusia dan Perpaduan, Ngwe Hee Sem serta kenamaan lain.

Majlis anjuran Timbalan Exco Pelaburan, Perindustrian dan Pembangunan TVET merangkap Ahli Dewan Undangan Negeri (Adun) Rim, Datuk Khaidhirah Abu Zahar itu bermula pada jam 8 hingga 11.30 malam.

Namun sehingga jam 11.15 malam kelihatan masih ramai warga setempat tidak melepaskan peluang berkunjung menikmati juadah yang dihidangkan pada majlis rumah terbuka itu.


Kerajaan usaha percepat tingkat kelajuan internet seluruh negara

SHAH ALAM, 5 Mac – Menteri Komunikasi dan Digital Fahmi Fadzil berkata kerajaan melalui kementeriannya akan terus berusaha mempercepatkan perluasan capaian, serta meningkatkan kelajuan Internet di seluruh negara.

“Antara usaha yang telah dilakukan termasuklah peningkatan kapasiti rangkaian telekomunikasi, serta keupayaan infrastruktur sedia ada dan pembinaan menara telekomunikasi yang baharu.

“Selain itu, kerajaan beri tumpuan kepada pembangunan dan peningkatan kemudahan digital di luar bandar dan pedalaman, bagi memastikan kesamarataan akses kepada teknologi dan Internet di seluruh negara,” katanya ketika berucap pada Majlis Pengagihan Perantisiswa dan Perasmian MYDIGITAL.KKD di Universiti Teknologi Mara, di sini hari ini.

Mengulas mengenai Inisiatif PerantiSiswa, Fahmi berkata secara keseluruhan setakat 15 April tahun lepas jumlah permohonan diterima ialah 474,311 dan daripada jumlah itu, 368,803 penerima PerantiSiswa telah dikenal pasti manakala sebanyak 105,508 permohon gagal.

“(Permohonan) 3,1699 telah disaring lagi, ada beberapa pematuhan (yang perlu dipatuhi), adakah mereka pelajar separuh masa, pelajar akhir tahun, adakah mereka pernah menerima bantuan peranti, maka dari jumlah itu didapati 23,394 pelajar menepati syarat (untuk menerima peranti),” katanya.

Fahmi berkata inisiatif berkenaan melibatkan kos (keseluruhan) berjumlah RM450 juta dan telah memberi manfaat kepada 359,742 mahasiswa atau penuntut institusi pengajian tinggi (IPT), dalam kelompok keluarga B40.

Sementara itu, beliau berkata bagi mempercepatkan pengagihan PerantiSiswa, KKD telah mengaktifkan 31 Pusat Pengagihan Berpusat di seluruh negara selama tiga minggu, bermula 17 Feb lepas.

“Alhamdulillah, melalui pengagihan berpusat ini, sebanyak 33,540 peranti telah diagihkan dalam tempoh tiga minggu sahaja. Baki pengagihan 9,000 peranti dijangka akan diselesaikan secepat mungkin,” katanya.

Ketika ditanya, adakah KKD akan meneruskan inisiatif tersebut bagi membantu pelajar sekolah dalam kalangan keluarga B40, beliau berkata pihaknya kini dalam proses meneliti perkara itu.

“Kita dalam proses meneliti permohonan tambahan, pandangan atau mungkin maklum balas, kritikan dan sebagainya. Pada waktu ini, kita mahu selesaikan baki pengagihan, tiba masa kita akan buat pengumuman,” katanya. — BERNAMA


Various matters need to be fine-tuned before schools can reopen – Muhyiddin

KUALA LUMPUR May 29 — Various matters will be considered, including the readiness of teachers to conduct health checks on students, before schools can reopen, said Tan Sri Muhyiddin Yassin.

The prime minister said the government also needed to know whether the Education Ministry was ready to comply with the standard operating procedure (SOP) set to curb the spread of COVID-19.

“Maybe we have to ascertain with the Education Ministry, are they able to comply with the new SOP in schools…have to check, have to wash hands, have to test (temperature), and are the instruments all on standby?”

“As far as I know, a classroom normally has some 40 people, we can’t allow 40 to seat close together. Now, only half (that number), meaning have to break into two classes. If 20 per class, we don’t know what the distancing is like,” he said in a 40-minute video conferencing with Senior Minister (Security Cluster) Datuk Seri Ismail Sabri Yaakob and Health director-general Datuk Dr Noor Hisham Abdullah yesterday.

In a post uploaded onto his official Facebook page, the prime minister said if the number of students was reduced to 15 per class, it would require the use of many classrooms and holding of morning and afternoon school sessions.

These were among matters that needed to be studied and fine-tuned before schools could reopen, he said, adding that so far no dates had been set for schools to resume.

Schools nationwide have been closed since the Movement Control Order (MCO) was implemented on March 18 to break the chain of COVID-19 infection.

Senior Minister (Education Cluster) Dr Mohd Radzi Md Jidin had earlier said that schools would not be reopened at short notice as an announcement would be made at least two weeks in advance.

“Now it is indefinite; there is no date yet being fixed so it’s ok. I think at one point it is guided by the Health Ministry views. Things are ok, everyone will be able to manage, the teachers and kids in schools can follow what the instructions…this is what the parents are interested to know,” Muhyiddin said.

“I explained to them based on what we decided earlier, that only those sitting for SPM (Sijil Pelajaran Malaysia) and… even for SPM we haven’t set the date,” he said.


Lelaki positif dadah ditahan pandu secara bahaya, halang tugas polis

Timbalan Ketua Polis Daerah Port Dickson DSP Muhamad Mustafah Hussin berkata kejadian berlaku pada pukul 11 pagi semasa lelaki berumur 25 tahun itu cuba melarikan diri dengan memecut menghala susur keluar ke Lukut, dipercayai kerana takut, berikutan tidak mempunyai lesen memandu serta cukai jalan telah tamat tempoh.

“Lelaki yang turut memandu secara melawan arus itu berjaya ditahan di tepi jalan di Taman Sentosa, Lukut, dan polis mengeluarkan saman atas kesalahan cukai jalan tamat tempoh serta tiada lesen memandu,” katanya dalam kenyataan di sini hari ini.

Katanya ujian saringan air kencing mendapati lelaki yang memiliki lapan rekod jenayah lampau itu positif dadah jenis metamfetamina, dan dia dibawa ke Mahkamah Seremban pagi ini untuk permohonan reman.


RM20,000 wang pesara kerajaan lesap ditipu Macau Scam

IPOH, 21 Jun – Seorang pesara kerajaan di Teluk Intan mengalami kerugian apabila wang simpanan persaraannya sebanyak RM20,000 lesap akibat menjadi mangsa sindiket Macau Scam, minggu lepas.

Ketua Polis Daerah Hilir Perak ACP Ahmad Adnan Basri berkata lelaki berusia 76 tahun itu menerima panggilan daripada individu yang mendakwa dari Ibu Pejabat Pos Kuala Lumpur pada 14 Jun lalu.

“Suspek mendakwa mangsa mempunyai bungkusan barangan penghantaran ke Sabah dengan kandungan sekeping kad pengenalan milik mangsa dan lima keping kad ATM dari pelbagai bank namun pengadu telah menafikan.

“Seterusnya mangsa telah disambungkan pula ke Ibu Pejabat Polis Kontinjen Sabah supaya membuat laporan polis dan kemudian disambungkan kepada pihak mahkamah kononnya pengadu terlibat dengan jenayah penggubahan wang haram,” katanya dalam kenyataan hari ini.

Ahmad Adnan berkata mangsa sekali lagi dihubungi pada 16 Jun lepas oleh sindiket tersebut dan meminta mangsa melakukan pindahan wang ke dalam akaun bank yang diberikan oleh suspek bagi memastikan wang yang dimiliki oleh mangsa adalah bersih daripada kesalahan jenayah penggubahan wang haram.

Menurutnya mangsa telah melakukan pindahan wang untuk dimasukkan ke dalam akaun suspek di sebuah bank cawangan di Teluk Intan kononnya bagi mengelakkan akaun bank mangsa dibekukan oleh pihak Bank Negara.

“Mangsa menghubungi semula suspek namun tiada sebarang jawapan dan telah membuat laporan polis di Balai Polis Teluk Intan semalam setelah mendapati dirinya ditipu oleh sindiket berkenaan,” katanya menambah kes disiasat di bawah Seksyen 420 Kanun Keseksaan.


Pemandu Kancil Merah buat onar ditahan

ALOR GAJAH 3 Oktober- Pemandu Perodua Kancil merah didakwa memandu secara melulu hingga menimbulkan rasa kurang senang pengguna jalan raya yang lain ditahan polis di Masjid Tanah, di sini, pagi tadi.

Ketua Polis Daerah Alor Gajah, Superintendan Arshad Abu berkata, hasil siasatan mendapati lelaki berusia 24 tahun yang juga seoarang peniaga tidak memiliki lesen memandu selain cukai jalan kenderaan dipandu sudah tamat tempoh.

“Satu lagi kesalahan dikesan adalah melakukan pengubahsuaian pada ekzos. Malah hasil ujian saringan awal air kencing dijalankan mendapati dia positif dadah.

Kancil MBA..sedang dicari… mengganggu ketenteraman dan jiwa manusia di jalan raya…ibarat Masjid Tanah dia punya..nak tunjuk samseng kat jalan raya… memekak je ekzos… xpadan yang kancil..ramai yang sedang mencari pemilik kereta ni…’.


Nelayan lemas terjatuh ke laut ketika memukat ikan

GEORGE TOWN, 20 Jun – Seorang nelayan ditemukan lemas selepas terjatuh dari bot ketika sedang memukat ikan di perairan Pulau Jerejak, di sini semalam.

Pengarah Agensi Penguatkuasan Maritim Malaysia (Maritim) Pulau Pinang Kapten Maritim Abd Razak Mohamed berkata sebaik menerima maklumat berhubung kejadian itu, pihaknya terus mengerakkan sebuah bot untuk operasi mencari dan menyelamat mangsa yang dikenali sebagai M.Rajendran, 56.

“Sebaik tiba di lokasi pada 3.15 petang, kami menemukan mayat mangsa dalam keadaan terapung berhampiran bot yang dinaiki bersama rakannya,” katanya dalam kenyataan hari ini.

Katanya menurut rakannya, mangsa terjatuh ke dalam laut selepas kakinya terbelit di pukat ketika mereka sedang memukat ikan di perairan Pulau Jerejak.


MUFC kekalkan 70 peratus muka lama

BANDA HILIR 20 Dis. – Melaka United FC (MUFC) akan mengekalkan kira-kira 70 peratus pemain sedia ada bagi menghadapi saingan Liga Malaysia musim 2021, tahun depan.

Bagaimanapun, beliau percaya pengurangan itu sama sekali tidak akan memberi kesan, sebaliknya yakin dengan peruntukan tersebut, beliau berupaya menyediakan kesebelasan yang dapat memberi saingan dalam aksi Liga Super musim 2021.

“Boleh dikatakan 70 peratus pemain dikekalkan dan kita juga telah mengenal pasti beberapa pemain baharu yang kini berada pada fasa akhir rundingan.

“Pemain baharu yang kita bawa masuk ada yang merupakan bekas pemain kebangsaan dan ada juga pemain baharu yang kita intai kini sedang dalam usaha menembusi skuad kebangsaan.

“Untuk skuad utama musim depan, saya merancangan gabungan pemain-pemain berpengalaman, manakala untuk skuad kedua kita akan cuba membangunkan pemain-pemain muda,” katanya ketika ditemui selepas menghadiri Kongres Persatuan Bolasepak Melaka United (MUSA) ke-65 di sini, hari ini.

Dalam pada itu, mengulas mengenai pemain import, Zainal memaklumkan pihaknya akan mengekalkan dua pemain import lama iaitu Jang Suk-won dan Sony Norde, manakala akan mencari tiga lagi pemain import baharu untuk memperkuatkan pasukan.

“Kita masih lagi berunding dengan pemain-pemain ini. Apa pun, kita yakin senarai itu akan kita lengkapkan selewat-lewatnya pada minggu hadapan,” ujarnya.


Seorang nelayan lemas, seorang hilang di perairan Pontian selepas keluar tangkap ikan

JOHOR BAHRU, 3 Jun – Seorang nelayan ditemui lemas, manakala seorang lagi masih hilang selepas keluar menangkap ikan di perairan Pontian, petang semalam.

Pengarah Maritim Negeri Johor Laksamana Pertama Maritim Nurul Hizam Zakaria berkata Pusat Penyelaras Mencari dan Menyelamat Maritim (MRSC) Johor Bahru, menerima laporan berhubung kejadian melibatkan dua nelayan tempatan itu yang didapati tidak pulang selepas menangkap ikan pada pukul 3.30 petang.

Beliau berkata Op Carilamat diaktifkan pada pukul 10.31 pagi tadi, dengan melibatkan tujuh aset daripada pelbagai agensi termasuk Zon Maritim Batu Pahat, sebelum menemui mayat salah seorang iaitu Mohd Khalid, 60, di kedudukan 3.2 batu nautika muara Sungai Pontian Besar pada 12.45 tengah hari tadi.

Nurul Hizam berkata Op Carilamat hari ini melibatkan pencarian seluas lima batu nautika daripada Pulau Pisang dan perairan Sanglang sehingga ke Tampok, Pontian yang turut dibantu komuniti nelayan setempat.


PRU15: Pengundi awal tunai tanggungjawab hari ini

Turut diadakan serentak ialah pengundian awal bagi Pilihan Raya Kecil (PRK) Dewan Undangan Negeri (DUN) Bugaya, Sabah yang tertangguh ekoran proklamasi darurat bagi mencegah penularan COVID-19.

Berdasarkan warta Kerajaan Persekutuan bertarikh 31 Okt 2022 yang dimuat naik di laman sesawang Suruhanjaya Pilihan Raya (SPR), pusat mengundi awal akan ditutup secara berperingkat antara 12 tengah hari hingga 5 petang.

Daftar pemilih yang digunakan bagi PRU15 mengandungi 146,737 orang tentera serta pasangan dan 118,794 orang polis serta pasangan Polis Pasukan Gerakan Am (PGA).

Tempoh berkempen ditetapkan selama 14 hari bermula hari penamaan calon pada 5 Nov lepas dan akan berakhir pada 11.59 malam, 18 Nov, manakala hari pengundian pada 19 Nov. – BERNAMA


Indeks Keselamatan Kebangsaan diperkenal hujung tahun ini

Beliau berkata IKK itu akan menjadi petunjuk dan penanda aras kepada negara luar untuk membuat keputusan bagi melabur atau mengadakan sebarang program di negara ini.

“Di Malaysia, kita selalu tidak dapat jawab secara khusus (mengenai tahap keselamatan), yang ada ‘Global Peace Index’. Ia dibuat oleh pihak negara lain. Kadang-kadang kita tidak setuju dengan rating yang mereka berikan kepada kita. Kita juga tidak tahu apa pembolehubah yang mereka gunakan.

“Jadi apabila Amerika Syarikat mengeluarkan satu indeks, indeks kita rendah, menyebabkan ada negara membuat sekatan perjalanan dan nasihat pelancongan tidak boleh (melancong). Ia merugikan kita,” katanya kepada Bernama selepas Majlis Pelancaran Rasmi Batu Asas Asrama Anak Yatim dan Asnaf As-Solihin di Kanchong Darat, di sini, semalam.

“Dasar ini menekankan bahawa keselamatan itu adalah satu pengurusan bersifat menyeluruh merangkumi semua aspek dalam kehidupan bukan sahaja keselamatan dan kedaulatan, ia meliputi tadbir urus yang baik, pengurusan alam sekitar, keselamatan makanan dan pengiktirafan antarabangsa,” katanya.


Pedalaman Melaka bakal nikmati capaian Internet berkelajuan tinggi

BANDA HILIR 5 April. – Pembinaan infrastruktur gentian optik jalur lebar oleh Tenaga Nasional Berhad (TNB) menerusi syarikat subsidiarinya Allo Technology Sdn Bhd (Allo), bakal memberi manfaat besar kepada rakyat di negeri ini khususnya di luar bandar dan kawasan pedalaman.

Ketua Menteri Datuk Seri Utama Sulaiman Md Ali berkata, melalui pembinaan infrastruktur itu, capaian Internet jalur lebar di negeri ini kini semakin diperluaskan dan mampu menghubungkan lebih 17,000 kediaman terutama di sekitar Alor Gajah dan Jasin.

Ujarnya, memandangkan kemudahan Internet kini menjadi utiliti asas ketiga yang menjadi kayu pengukur tahap pembangunan dan kemajuan sesuatu lokasi selepas elektrik dan bekalan air, inisiatif oleh TNB dan Allo itu amat dihargai selari hasrat kerajaan negeri mentransformasi pembangunan masyarakat digital dan ekonomi digital yang mampan untuk rakyat negeri ini.

“Lebih 95 peratus daripada hampir satu juta penduduk Melaka menggunakan Internet, jadi dengan adanya kemudahan disediakan TNB melalui anak syarikatnya Allo ini membolehkan rakyat mendapat akses dengan cepat, cekap dan efisien kepada maklumat penting pelaksanaan grid pintar.

“Keperluan Internet menjadi semakin penting sejak berlaku pandemik COVID-19 apabila hampir semua perkhidmatan seperti pendidikan, pembelian barangan, pengangkutan awam, pesanan makanan dan bermacam lagi bentuk perkhidmatan dijalankan secara maya atau dalam talian yang memerlukan kemudahan akses internet yang pantas.

“Jadi saya percaya manfaat yang akan diterima rakyat cukup besar dan pada masa sama saya yakin pihak TNB juga boleh pergi lebih jauh dalam memperluaskan rangkaian jalur lebar ini. Mungkin selepas ini orang kampung dan masyarakat Orang Asli juga bakal memperolehi kemudahan Internet,” katanya selepas merasmikan Rangkaian Infrastruktur Jalur Lebar peringkat Negeri Melaka bagi menyokong Pelan Jalinan Digital Negara (JENDELA) di sebuah hotel, di sini, hari ini.

Hadir sama Pengerusi TNB Datuk Seri Mahdzir Khalid; Pengerusi Jawatankuasa Kerja Raya, Pengangkutan, Kemudahan Awam dan Infrastruktur negeri Datuk Roslan Ahmad serta Presiden dan Ketua Pegawai Eksekutif TNB Datuk Ir Baharin Din.

Sulaiman berkata, kewujudan infrastruktur itu selari hasrat kerajaan negeri mewujudkan Pelan Strategik Melakaku Maju Jaya 2035 (PSMJ 2035) yang turut menggariskan digital Melaka sebagai satu daripada lapan ‘flagship’ atau tema pembangunannya.

Jelasnya, melalui tema pembangunan dalam PSMJ 2035, kerajaan negeri komited bagi memantapkan infrastruktur telekomunikasi, pemerkasaan aplikasi pintar dan kandungan digital (Smart Melaka), tadbir urus digitalisasi kerajaan dan pada masa sama meningkat kesedaran masyarakat ke arah pendigitalan.

Sementara itu, Mahdzir berkata, bidang infrastruktur jalur lebar yang diusahakan TNB pada masa kini bukanlah bertujuan untuk memberikan saingan kepada Telekom Malaysia (TM) yang lebih lama mendominasi bidang berkenaan.

Sebaliknya beliau berkata, bidang itu menjadi fokus bidang perniagaan baharu yang boleh melengkapi khidmat yang disediakan TM dalam usaha mengurangkan jurang digital di bandar dan luar bandar.

“Kita tidak berebut dengan TM, sebaliknya kita melengkapi antara satu sama lain. Jadi, bagi tempat yang tidak mempunyai capaian dan ada permintaan, TNB akan masuk ke tempat itu menerusi Allo.

“Tapi jika tempat itu dilengkapi infrastruktur TM atau Unifi, kita tidak akan masuk. Apa yang kita lakukan ini juga sebagai menyahut saranan kerajaan melalui inisiatif JENDELA dalam menyediakan rangkaian gentian optik kepada rakyat seluruh negara,” katanya.

Selepas kejayaan projek rintis di Melaka, TNB turut memperluas perkhidmatan jalur lebar berkenaan ke Johor, Pulau Pinang, Selangor dan Negeri Sembilan dengan sasaran capaian 150,000 kediaman menjelang Jun tahun ini.


Tidak lagi wajib pakai pelitup muka dalam pengangkutan awam, fasiliti kesihatan

KUALA LUMPUR, 29 Jun – Pemakaian pelitup muka semasa berada di dalam pengangkutan awam dan fasiliti kesihatan tidak lagi diwajibkan berkuat kuasa 5 Julai ini, kata Menteri Kesihatan Dr Zaliha Mustafa.

Beliau berkata di bawah penilaian semula prosedur operasi standard (SOP), individu yang positif COVID-19 dan mereka yang mengendalikan pesakit itu, hanya dikehendaki memakai pelitup muka di lokasi berkenaan.

Katanya tempoh pengasingan kes disahkan COVID-19 pula dipendekkan daripada tujuh kepada lima hari dari onset gejala pertama, juga berkuat kuasa 5 Julai ini.

“Individu berisiko tinggi seperti warga emas, individu dengan penyakit kronik, individu dengan imuniti rendah atau ibu mengandung terutama ketika berada di tempat sesak dan kawasan pengudaraan kurang baik pula, amat digalakkan memakai pelitup muka,” katanya dalam kenyataan hari ini.

Selain itu individu bergejala respiratori juga digalakkan memakai pelitup muka bagi mengelakkan jangkitan kepada orang lain dan semasa berada dalam perkhidmatan pengangkutan awam.

Katanya ini kerana kajian mendapati bahawa infektiviti kes COVID-19 tinggi pada lima hari pertama dari onset gejala dengan viral load yang tinggi pada tempoh berkenaan.

Sementara itu, Dr Zaliha berkata status Kawasan Tempatan Jangkitan di Malaysia yang akan tamat esok, dilanjutkan untuk tempoh enam bulan lagi hingga 31 Dis 2023 walaupun penilaian situasi semasa COVID-19 berada pada tahap tidak membimbangkan dan perkhidmatan kesihatan tidak terbeban.

“Selain itu, perhimpunan ramai yang dijangka berlaku semasa sambutan Hari Raya Aidiladha dan juga Pilihan Raya Negeri, berkemungkinan berisiko menyumbang kepada peningkatan kes dan membebankan sistem perkhidmatan kesihatan kerajaan jika langkah kawalan dan pencegahan tidak dilaksanakan sepenuhnya.

“Ia (juga) bagi membolehkan penguatkuasaan beberapa peruntukan dalam Peraturan-peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) (Pelan Pemulihan Negara) (Fasa Peralihan ke Endemik) 2022 yang digubal atas kuasa Menteri di bawah subseksyen 11(2) Akta Pencegahan dan Pengawalan Penyakit Berjangkit 1988 (Akta 342),” katanya.

Dr Zaliha juga memaklumkan bilangan kes baharu COVID-19 telah menunjukkan penurunan sebanyak 53.5 peratus (5,801 kes kepada 2,698 kes) dan kes kematian 35.3 peratus (17 kes kepada 11 kes) sejak lima minggu kebelakangan ini iaitu bermula Minggu Epidemiologi (ME) 21/2023 hingga ME 25/2023.

“Dari segi kapasiti hospital pula, jumlah kemasukan pesakit COVID-19 ke hospital awam dan pengisian katil fasiliti menurun manakala peratus pengisian katil Unit Rawatan Rapi (ICU) kekal stabil pada enam peratus pada ME 25/2023 berbanding ME 24/2023,” katanya.

Beliau juga memberitahu sebanyak 16,337,744 iaitu 50 peratus penduduk negara ini telah menerima dos penggalak pertama manakala 825,275 (2.5 peratus) sahaja telah menerima dos penggalak kedua hingga 27 Jun lepas.

Dr Zaliha menegaskan KKM akan terus memantau situasi COVID-19 dan juga varian yang dilaporkan untuk mengambil tindakan segera serta wajar apabila diperlukan.

Pada 5 Mei 2023, Pertubuhan Kesihatan Sedunia (WHO) mengumumkan COVID-19 tidak lagi menjadi Kecemasan Kesihatan Awam Yang Menjadi Kepentingan Antarabangsa (PHEIC). — BERNAMA


Dua syarikat didenda gagal adakan sistem kerja selamat

Syarikat kontraktor Amcon Engineering Sdn Bhd yang diwakili Pengarah Urusan Soong Chia Chuan dan Unifuji Sdn Bhd diwakili Pengarah Bahagian Operasi P. Rajasegaran dikenakan hukuman itu selepas dua wakil syarikat itu mengaku bersalah atas pertuduhan yang dibacakan di hadapan Hakim Intan Nurul Farena Zainal Abidin.

Amcon Engineering Sdn Bhd didakwa sebagai majikan didapati gagal memastikan keselamatan, kesihatan dan kebajikan pekerja bagi kerja ‘flushing’ sehingga menyebabkan kemalangan kepada tiga petugas di Tangki A Pump House, Proton Tanjung Malim Sdn Bhd kira-kira pukul 2.45 petang, pada 28 Nov 2020.

Sebuah lagi syarikat, Unifuji Sdn Bhd didakwa gagal mengadakan sistem kerja selamat bagi kerja-kerja pemeriksaan di dalam tanki enap cemar di Loji Rawatan Kumbahan sehingga menyebabkan seorang pekerja tempatan berusia 32 tahun maut di Ulu Bernam Estate, Hilir Perak kira-kira 5.50 petang, 21 Sept 2020.

Pertuduhan ke atas kedua-dua syarikat dikemukakan mengikut Seksyen 15(1), Akta Keselamatan dan Kesihatan Pekerjaan 1994 yang memperuntukkan hukuman denda tidak melebihi RM50,000 atau dipenjara tidak melebihi tempoh dua tahun atau kedua-duanya sekali jika sabit kesalahan.

Pendakwaan dikendalikan Pegawai Pendakwa Jabatan Keselamatan dan Kesihatan Pekerjaan (JKKP) Perak Fazira Azita Abdul Rashid manakala Shassidaren Deva Sana Pathy mewakili Unifuji Sdn Bhd sementara Amcon Engineering Sdn Bhd tidak diwakili peguam.


Penghantar makanan nyaris diterkam harimau di Dungun

KUALA TERENGGANU, 10 Mac – Seorang penghantar makanan mendakwa dirinya nyaris diterkam seekor harimau belang dalam kejadian di Taman Bersekutu dekat Dungun, malam tadi.

Dalam kejadian pada 8.40 malam itu, Mohd Shafiq Mamat, 27, berkata dia dalam perjalanan pulang ke rumahnya di Taman Permint Indah, sejurus selesai menghantar pesanan pelanggan di sekitar kawasan tersebut.

“Tiba-tiba saya ternampak kelibat harimau di sebelah kanan motosikal dan ia dilihat cuba menerkam ke arah saya, tak fikir panjang, saya terus pecut selaju yang mampu untuk selamatkan diri.

“Saya mengucap banyak-banyak dan berdoa agar tidak berlaku sebarang kejadian tidak diingini. Saya sempat menoleh ke arah harimau itu semula, jaraknya dengan saya lebih kurang lima meter sahaja, mujurlah akhirnya ia berhenti mengejar,” katanya ketika dihubungi Bernama hari ini.

Dia yang hampir dua tahun bekerja sebagai penghantar makanan menyifatkan insiden itu sebagai pengalaman paling ngeri pernah dilaluinya setakat ini dan mengakui masih trauma dengan kejadian tersebut.

Menurut Mohd Shafiq, pada anggarannya saiz harimau belang itu lebih besar daripada motosikalnya dan ketinggiannya pula lebih kurang paras paha lelaki dewasa.

Katanya lagi, Jawatankuasa Pembangunan dan Keselamatan Kampung (JPKK) Taman Bersekutu telah membuat laporan kepada Jabatan Perlindungan Hidupan Liar dan Taman Negara (Perhilitan) Terengganu untuk tindakan lanjut.

Sementara itu, Pengarah Perhilitan Terengganu Loo Kean Seong berkata kakitangan jabatan itu telah ke lokasi tersebut untuk menjalankan siasatan dan membuat pemantauan.

“Saya berharap kejadian seperti ini akan segera dilaporkan kepada Perhilitan, bukan sekadar dikongsi dan tular di media sosial semata-mata kerana lebih cepat laporan dibuat lebih memudahkan siasatan,” katanya.
– BERNAMA


UTeM cakna hulur bantuan pada mangsa banjir di Melaka

DURIAN TUNGGAL 11 Nov – Universiti Teknikal Malaysia Melaka (UTeM) cakna dan prihatin menghulurkan bantuan kepada mangsa banjir di sekitar Negeri Melaka, baru-baru ini.

Pengarah Pusat Kolaborasi Industri & Masyarakat Pejabat Penolong Naib Canselor (Jaringan Industri dan Masyarakat) UTeM, Prof Dr Effendi Mohamad berkata, sumbangan itu diharapkan dapat meringankan beban yang ditanggung mangsa banjir sekitar Melaka.

“Inisiatif ini memupuk semangat membantu sesama komuniti warga UTeM, institusi kerajaan dan masyarakat sekali gus merealisasikan tanggungjawab sosial warga UTeM kepada masyarakat setempat selari dengan slogan ‘UTeM is Melaka, Melaka is UTeM’.

“Sumbangan disampaikan kepada mangsa banjir terdiri daripada 71 pelajar dan 50 keluarga kakitangan UTeM serta 22 keluarga warga komuniti sekitar Melaka,” katanya dalam satu kenyataan hari ini.

Antara barangan disumbangan adalah barangan makanan dan keperluan asas seperti makanan kering, air minuman, perluan peribadi seperti sabun mandi, sabun basuh, syampu, tuala wanita, berus gigi dan ubat gigi serta cecair pembasmi kuman, baldi, mop, lampin pakai buang dan sebagainya.

Turut menjayakan Penolong Pendaftar Kanan Pusat Kolaborasi Industri & Masyarakat, Pejabat Penolong Naib Canselor (Jaringan Industri dan Masyarakat), UTeM, Farudin Hanif Ya’amah dan Ahmad Hafiz Mohd Puad.


Kerajaan peruntuk RM200 juta tangani impak banjir – Tengku Zafrul

KUALA LUMPUR, 19 Dis – Kerajaan menyediakan peruntukan keseluruhan berjumlah RM200 juta sebagai usaha menangani impak banjir dan pengaktifan rangkaian bencana Syarikat Pelaburan Berkaitan Kerajaan (GLIC) dan Syarikat Berkaitan Kerajaan (GLC).

Menteri Kewangan Tengku Datuk Seri Zafrul Tengku Abdul Aziz berkata Kementerian Kewangan (MOF) akan menyegerakan penyaluran RM50 juta kepada Agensi Pengurusan Bencana Negara (NADMA)/Kumpulan Wang Amanah Bantuan Bencana Negara (KWABBN) untuk memastikan kelangsungan bantuan kepada isi rumah yang terjejas akibat bencana banjir.

Katanya kerajaan juga akan meningkatkan kadar Bantuan Wang Ihsan kepada RM1,000 daripada RM500 bagi setiap isi rumah yang terjejas akibat banjir disebabkan Monsun Timur Laut atau terkesan daripada apa-apa bencana lain yang diisytiharkan oleh Jawatankuasa Pengurusan Bencana Pusat.

“Sehubungan dengan pengumuman oleh Perdana Menteri Datuk Seri Ismail Sabri Yaakob hari ini, peruntukan dan langkah-langkah sedia ada dan segera telah diambil oleh kerajaan untuk menangani impak bencana banjir.

Beliau berkata kerajaan Persekutuan akan terus bekerjasama dengan kerajaan negeri dalam usaha membaiki rumah-rumah dan infrastruktur awam yang rosak akibat banjir.

“Jumlah RM50 juta ini akan diaktifkan melalui GLC/GLIC Disaster Recovery Network (GDRN) bagi membantu mangsa bencana banjir. Sehubungan itu, sejak 17 Dis lepas, GDRN telah mula memantau keadaan banjir di seluruh negara,” katanya.

“Ini termasuk Kumpulan Wang Simpanan Pekerja (KWSP) yang telah menyediakan pusat pembelajaran KWSP yang mempunyai 152 bilik sebagai pusat penempatan sementara bagi mangsa banjir.

“Telekom Malaysia (TM) yang telah mengaktifkan pusat arahan krisis di seluruh negara dan Pasukan PAKAR semboyan TM kini bersedia untuk memberikan bantuan komunikasi dan perkhidmatan kecemasan yang melibatkan talian Internet dan telefon di seluruh negara,” katanya.

Katanya Pharmaniaga dan MASKargo sedang giat menghantar bantuan ke pusat-pusat penempatan semula bagi mangsa-mangsa banjir manakala Yayasan Sime Darby sedang menghulur bantuan kepada pekerja dan komuniti yang tinggal di perladangan di bawah Sime Darby Plantations.

Tengku Zafrul berkata kerajaan akan terus memantau keadaan dan MOF khususnya akan sentiasa bersedia untuk menyediakan peruntukan yang secukupnya bagi membantu mangsa banjir secepat mungkin.- BERNAMA


Jualan Rahmah Tok Ajak berbaloi-baloi

TELOK MAS 12 Februari – Jualan Rahmah Tok Ajak yang diadakan di Bilik Gerakan BN Ketapang, di sini, menerima sambutan luar biasa daripada penduduk sekitar Telok Mas.

Menurut seorang pengunjung warga emas, Halimah Jaafar, 82, sejak jam 8 pagi dia telah datang ke jualan itu selepas mengetahui mengenai program tersebut daripada rakan-rakannya.

“Rasa bersyukur selain rasa terima kasih kepada kerajaan yang prihatin dan saya berharap kalau boleh program seumpama ini diperbanyakkan lagi pada masa akan datang.

Manakala, seorang lagi pengunjung Umi Kalsom Lamin, 65, berkata meskipun tidak sempat membeli barangan pada jualan itu kerana kehabisan stok namun dia gembira dapat membantu membawa beberapa jirannya ke program itu untuk membeli barangan.

“Walaupun saya tidak dapat membeli kerana sambutan amat menggalakkan namun sekurang-kurangnya rakan lain dapat beli barangan dengan harga yang murah, jadi saya harap akan datang program ini dapat diadakan dari semasa ke semasa.


Guru besar hilang wang bantuan awal persekolahan RM109,000 selepas tingkap kereta dipecah

KUALA LUMPUR, 17 Jan – Seorang guru besar kehilangan wang bantuan awal persekolahan berjumlah RM109,000 selepas dilarikan individu yang memecah tingkap kenderaannya, di Semenyih dekat sini tengah hari tadi (semalam).

Ketua Polis Daerah Kajang ACP Mohd Zaid Hassan berkata pihaknya menerima laporan kejadian berkenaan pada 12.17 tengah hari, daripada lelaki berusia 50 tahun itu.

“Siasatan awal polis mendapati mangsa telah mengeluarkan wang berkenaan daripada sebuah bank di Kampung Baru Semenyih kira-kira 10 pagi dan memasukkannya di dalam sebuah beg. Mangsa kemudian meletakkan beg berkenaan di tempat duduk penumpang hadapan keretanya,” katanya dalam kenyataan di sini malam ini.

Mohd Zaid berkata mangsa yang bertugas di sebuah sekolah rendah di Semenyih, kemudian meninggalkan keretanya dan pergi ke kedai makan untuk membeli minuman.

Namun sekembalinya ke kereta, mangsa mendapati tingkap di bahagian kanan penumpang belakang telah dipecahkan dan beg yang berisi wang telah dicuri.

Mohd Zaid berkata usaha mengesan suspek sedang giat dijalankan dan kes disiasat mengikut Seksyen 379 Kanun Keseksaan dan individu yang mempunyai maklumat mengenai kejadian itu boleh menghubungi balai polis berhampiran.


Insentif khas RM1,000 untuk anak Melaka sambung pengajian diteruskan – KM

KUALA LINGGI 1 Disember – Pemberian insentif khas untuk anak kelahiran Melaka yang menyambung pengajian di institusi pengajian tinggi (IPT) milik Kerajaan Negeri akan diteruskan.

Ketua Menteri Datuk Seri Utama Sulaiman Md Ali berkata, pemberian itu diteruskan bagi menggalakkan lebih ramai rakyat Melaka menyambung pengajian ke peringkat tertinggi.

“Seperti kebiasaan, anak Melaka yang masuk ke UNIMEL atau MiCoST akan kita berikan RM1,000 dan ini akan kita teruskan pada tahun hadapan dengan peruntukan berjumlah RM1 juta.

“Seperti UNIMEL, kelayakan yang diperlukan hanyalah tiga kredit sahaja dan diharap lebih ramai pelajar merebut peluang yang disediakan Kerajaan Negeri ini,” katanya.

Beliau berkata demikian pada sidang media selepas merasmikan Majlis Pelancaran Logo, Lagu Rasmi dan Penyerahan Peranti Siswa Universiti Melaka di UNIMEL Kuala Sungai Baru, di sini, hari ini.

Mengulas lanjut, Sulaiman yang juga Pengerusi Lembaga Pengarah UNIMEL berkata, pihaknya menyasarkan sekurang-kurangnya 5,000 rakyat Melaka menyambung pengajian pada setiap tahun.


Tajuk-tajuk Utama Akhbar – Khamis 23 Jun 2022

Former finance minister II Datuk Seri Dr Ahmad Husni Hanadzlah told the High Court yesterday that 1MDB and SRC International Bhd did not follow S.O.P. for companies under the Finance Ministry and that “it all came from the top”. He explained that he just “menurut perintah” [followed orders]

Additional cash aid to deserving groups and the continuation of subsidy for cooking oil in 1kg packets are among the assistance rolled out by Putrajaya as cost of living increases.


Malaysia tidak terjejas fenomena cuaca panas di AS dan Kanada

KUALA LUMPUR 2 Julai – Malaysia tidak akan terjejas dengan fenomena cuaca panas yang sedang berlaku di Kanada dan barat laut Amerika Syarikat pada masa ini.

Ketua Pengarah Jabatan Meteorologi Malaysia (MetMalaysia), Jailan Simon berkata, berikutan itu rakyat Malaysia tidak perlu risau dengan cuaca panas dan gelombang haba yang sedang dialami oleh dua negara itu yang merekodkan suhu sehingga 47.9 dan 56.6 darjah Celsius.

“Malaysia kini berada pada pertengahan fasa Monsun Barat Daya yang dijangka berakhir pada September ini dan dalam tempoh itu negara akan mengalami suhu yang lebih rendah daripada biasa pada Julai kerana cuaca lebih lembap serta hujan lebih banyak berbanding biasa.

“Keadaan ini adalah disebabkan oleh peralihan daripada fasa La Nina kepada fasa El Nino Southern Oscillation (ENSO) Neutral dan dijangkakan negara juga mengalami taburan hujan normal mulai Ogos,” katanya dalam kenyataan di sini hari ini.

Sehubungan itu, katanya tiada suhu luar biasa panas dijangka akan berlaku di Malaysia pada tahun ini selain tiada kejadian jerebu rentas sempadan yang serius berlaku dalam tempoh terdekat ini.

Jailan turut menasihatkan orang ramai supaya sentiasa peka dengan perubahan cuaca serta mendapatkan maklumat dan amaran cuaca terkini melalui laman web, aplikasi mobil myCuaca, media sosial dan talian hotline MetMalaysia bagi sebarang pertanyaan lanjut.


‘Kenali raptor, T-Rex Zoo Melaka’

AYER KEROH 10 APRIL. – Bagi pengunjung Dinosaur Encounter Zoo Melaka mungkin sudah sinonim dengan persembahan dinosaur raptor dan T-Rex dalam Dino Show yang merupakan sebahagian aktiviti disediakan kepada pengunjung.

Dino Show dianggarkan berlangsung kira-kira 30 minit yang mana petugas atau ranger memakai sut dinosaur jenis Raptor serta T-Rex diperkenalkan kepada pengunjung dan diterangkan sejarah kewujudannya satu ketika dulu oleh juruacara.

Namun, tempoh 30 minit persembahan memakai sut dinosaur seberat 30 kilogram itu hanya mampu digalas oleh seorang pemuda dari Durian Tunggal, Muhammad Faiz Baharuddin, pemegang Ijazah Sejarah dan Tamadun Universiti Islam Antarabangsa Malaysia (UIAM).

Dengan berat badan 56 kilogram, Muhammad Faiz, 28, berkemampuan bergerak bebas menghiburkan pengunjung dengan memakai sut dinosaur yang diperbuat daripada rangka besi dan span selain dilengkapi skrin monitor depan serta belakang sut bagi memudahkan pergerakan.

“Ada beberapa orang ranger yang akan bertugas membuat persembahan tetapi hanya dapat bertahan memakai sut kurang dari lima minit tetapi saya mampu bertahan lebih dari tempoh itu.

“Ini kerana segala berat dan rasa tidak selesa itu semua hilang apabila melihat kanak-kanak dan pengunjung yang datang ketawa dan seronok dengan persembahan yang kami sediakan untuk mereka,” katanya kepada Melaka Hari Ini (MHI).

Jika diikutkan dengan kelayakan yang dimiliki Muhammad Faiz, dia mampu menjawat pekerjaan sebagai pendidik mata pelajaran Sejarah atau bergelar pensyarah, namun anak kedua dari empat adik beradik itu memilih untuk menjadi ranger Dinosaur Encounter.

“Ini semua kerana saya meminati haiwan purba dinosaur ini dari kanak-kanak lagi dan semakin berputik apabila saya mula menonton rancangan dokumentari National Geographic,” katanya.

Ditanya apakah ramuan `kekuatan’ yang dimiliki berbanding rakan setugas yang lain, menurut Muhammad Faiz, ia hasil latihan fizikal yang diperolehi sebagai anggota Pasukan Latihan Pegawai Simpanan (PALAPES)Udara Universiti Islam Antarabangsa Malaysia (UIAM).

Selain Muhammad Faiz, seorang lagi ranger wanita yang turut diberi peranan menghiburkan pengunjung pada Dino Show iaitu Nur Aisha Amiera Mat Isa, 25, yang mengenakan sut pakaian dinosaur jenis T-Rex.

Namun, tugas Nur Aisha lebih mudah kerana sut T-Rex tidak seberat Raptor kerana diperbuat plastik lembut sekali gus lebih ringan serta memudahkan pergerakan.

“Kami seronok dengan kerja yang kami lakukan sekarang kerana ia lebih banyak mendidik generasi baharu tentang kewujudan haiwan prasejarah dinasour satu ketika dulu dan penting untuk anak-anak hari ini menimba ilmu mengenainya.

“Kerjaya sebagai ranger atau penghibur Dino Show ini bukan semata-mata kerja atau upah yang diperolehi darinya, tetapi ia lebih kepada kepuasan dan minat yang mendalam terhadap alam semula jadi, flora dan fauna,” katanya.

Dinasaur Encounter dibangunkan dalam kawasan seluas empat hektar di Zoo Melaka menawarkan harga tiket RM38 untuk dewasa manakala RM31 bagi kanak-kanak dan warga emas.

Terdapat lebih 100 dinosaur yang dibuat dengan skala 1:1 (sama saiz dengan yang sebenar) di dalam zoo, menjadikan taman Dinosaur di Melaka ini antara taman dinosaur terbesar di Asia Tenggara.

Selain Dino Show, pengunjung berpeluang mengunjungi Taman Ice Age, galeri fosil, photobooth, pameran pendidikan, kedai barangan cenderahati, VR Games, dinosaur ride dan permainan lain.


Empat kru, 14 pemancing hilang, bot disyaki karam di Langkawi

ALOR SETAR 26 Feb – Sebuah bot yang dipercayai membawa empat kru dan 14 pemancing hilang selepas bot dinaiki mereka disyaki karam di kedudukan 9.4 batu nautika barat Pulau Beras Basah dekat Langkawi hari ini.

Pengarah Agensi Penguatkuasaan Maritim Malaysia (Maritim Malaysia) Kedah dan Perlis Laksamana Pertama Maritim Mohd Zawawi Abdullah berkata insiden itu dipercayai berlaku pada kira-kira 2 petang tadi.

“Kita telah menggerakkan aset iaitu KM Tenggol, Bot Perkasa 1225 dan Bot Penyelamat 5 bagi operasi mencari dan menyelamat sebaik menerima laporan berhubung kejadian itu.

“Maklumat berhubung kejadian itu turut disalurkan kepada Tentera Laut Diraja Malaysia, Polis Diraja Malaysia, Jabatan Bomba dan Penyelamat Malaysia, Angkatan Pertahanan Malaysia serta komuniti nelayan setempat,” menurutnya dalam kenyataan hari ini.

Beliau berkata sektor operasi telah diperluas daripada lima batu nautika hingga 10 batu nautika berikutan penemuan beberapa objek yang timbul di permukaan air seperti tong ikan, tin biskut dan gabus yang dipercayai milik bot terbabit.

“Penemuan barangan itu adalah pada jarak 4.8 batu nautika barat daya dari posisi akhir bot berkenaan dilaporkan hilang. Sehingga kini, pencarian masih dilakukan bagi mengesan bot berkenaan.


47.8 peratus populasi Malaysia lengkap dua dos vaksin – JKJAV

KUALA LUMPUR 4 Sept – Sebanyak 47.8 peratus atau seramai 15,606,818 daripada keseluruhan populasi di Malaysia telah melengkapkan suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

JKJAV menerusi perkongsian infografik dalam laman Twitter rasminya hari ini memaklumkan setakat semalam juga, seramai 20,261,734 individu atau 62 peratus sudah menerima dos pertama, menjadikan kumulatif pemberian vaksin menerusi Program Imunisasi COVID-19 Kebangsaan (PICK) kini sebanyak 35,841,103 dos.

Berdasarkan perkongsian maklumat itu juga, peratusan populasi dewasa yang menerima kedua-dua dos meningkat kepada 66.7 peratus setakat semalam berbanding 65.9 peratus, pada Khamis.

Sementara itu, vaksinasi harian semalam merekodkan sebanyak 321,349 dos diberikan, iaitu 177,518 merupakan dos kedua dan baki 143,831 adalah dos pertama.


Tun Mohd Ali tinjau proses mencerap anak bulan di Kompleks Falak Al Khawarizmi

TANJUNG BIDARA 12 April. – Majlis Cerapan Rasmi Hilal Ramadan Negeri Melaka diadakan bagi mencerap anak bulan di Kompleks Falak Al Khawarizmi, Tanjung Bidara, di sini hari ini.

Mengikut rukyah penampakan hilal (anak bulan), aktiviti mencerap dimulakan pada jam 7 malam hingga 7.17 minit malam ini dengan jangkaan keadaan matahari ghurub (tenggelam) yang direkodkan tahun ini.

Menurut Sumber Jabatan Ukur dan Pemetaan Melaka (JUPEN) berkata, aktiviti mencerap dilakukan pada masa ini disebabkan pembiasan cahaya matahari akan menampakkan bulan di sekitar waktu terbabit.

Katanya, kaedah yang digunakan bagi mencerap bulan di negara ini adalah dengan kaedah Ikmanur Rukyah iaitu mencerap dan menghisab bacaan pergerakan anak bulan di pusat cerapan di setiap negeri.

Program yang diadakan kali ini telah dihadiri Yang di-Pertua Negeri Tun Seri Setia (Dr) Mohd Ali Mohd Rustam sekitar jam 6.30 petang tadi.

Ketibaan beliau disambut Ketua Menteri Datuk Seri Utama Sulaiman Md. Ali; Speaker Dewan Undangan Negeri (DUN), Datuk Seri Ab Rauf Yusoh serta tetamu lain.


MCCCI perlu bergerak seiring tarik pelabur ke Melaka – KM

BANDA HILIR 24 Jun – Dewan Perniagaan dan Perindustrian Cina Melaka (MCCCI) perlu bergerak seiring bersama kerajaan negeri bagi menarik lebih banyak pelaburan asing mahupun domestik ke negeri ini.

Ketua Menteri, Datuk Seri Utama Sulaiman Md Ali berkata, pertubuhan yang berusia lebih 110 tahun itu mampu menjadi perantara bagi menjana transaksi komersial di antara ahli perniagaan tempatan dan ahli perniagaan luar negara.

“Walaupun tahun 2021 telah memberikan cabaran ekonomi yang unik, Melaka kekal sebagai destinasi pelaburan utama di rantau ini serta mampu untuk mencapai pemulihan yang lebih pantas pasca pandemik COVID-19.

“Ekosistem perniagaan Malaysia yang kukuh telah meletakkan negara ini pada unjuran yang positif dalam menarik pelaburan strategik dan mewujudkan jalinan perdagangan baharu bagi terus memacu ekonomi negara serta mempercepatkan usaha ke arah pertumbuhan sosioekonomi yang inklusif.

“Saya amat yakin bahawa MCCCI dan ahli-ahlinya boleh membantu Kerajaan Negeri dalam usaha menarik lebih banyak pelaburan asing mahupun domestik ke Negeri Melaka,” katanya.

Hadir sama, Timbalan Menteri Perdagangan Antarabangsa dan Industri (MITI) Datuk Lim Ban Hong, EXCO Hal Ehwal Pengguna, Ngwe Hee Sem dan Presiden MCCCI, Datuk Siow Dek Kuen.

Dalam pada itu, beliau berkata, Dewan Perniagaan Melayu Melaka (DPMM) dan Dewan Perniagaan dan Perindustrian India Melaka perlu mencontohi MCCCI malah perlu bergerak seiring dalam memperkasa ekonomi negeri ini.

“Saya amat bangga dengan inisiatif-inisiatif yang telah diambil oleh MCCCI dan pastinya, Kerajaan Negeri Melaka akan memberikan kerjasama yang sebaiknya kepada MCCCI dalam usahanya bagi membantu mempercepatkan proses pemulihan semula ekonomi negeri ini,” katanya.

Bangunan sedia ada sejak 1980 telah menjalani baik pulih pada 2005 kemudian dinaik taraf sekali lagi pada 2020 dengan menelan peruntukan RM2.5 juta bagi memberi perkhidmatan pengurusan perniagaan yang canggih dan berkualiti.


Kluster pendidikan meningkat – KP Kesihatan

KUALA LUMPUR, 22 Feb – Jumlah kluster pendidikan COVID-19 dilihat meningkat dengan ketara pada minggu Minggu Epidemiologi (ME) terkini, dengan 92 kluster dilaporkan pada ME 7/2022, berbanding 61 kluster pada ME 6/2022.

Ketua Pengarah Kesihatan Tan Sri Dr Noor Hisham Abdullah berkata setakat ini Pusat Kesiapsiagaan dan Tindak Cepat Krisis (CPRC) mencatatkan 367 kluster pendidikan sejak 1 Jan hingga 19 Feb lepas, dan daripada jumlah itu 346 kluster masih aktif manakala 21 kluster telah tamat.

Beliau berkata walaupun terdapat trend penurunan kluster pendidikan pada ME 5/2022 disebabkan cuti sambutan Tahun Baru Cina, namun trend ini dilihat kembali meningkat pada ME 6/2022 dan ME 7/2022 berkadaran dengan peningkatan kes yang ketara di seluruh negara.

Katanya negeri yang merekodkan kluster pendidikan paling tinggi ialah Kelantan (54 kluster), diikuti Selangor (49 kluster), Pahang (38 kluster), Kuala Lumpur (37 kluster), dan Sabah (34 kluster).

“Siasatan mendapati 328 kluster iaitu 89.4 peratus dengan kes indeks merupakan pelajar, manakala 31 kluster (8.5 peratus) merupakan kes indeks guru atau pensyarah. Selain itu enam kluster (1.6 peratus) dengan kes indeks daripada kalangan kakitangan sokongan pusat pendidikan berkenaan, dan dua kluster (0.6 peratus) dengan keluarga sebagai kes indeks,” katanya.

“Sebanyak 12,579 kes (76.54 peratus) kategori dua, 3,850 kes (23.4 peratus) kategori satu dan 35 kes ( 0.2 peratus) dari kategori tiga dan empat dan kesemua kes telah mendapatkan rawatan serta dalam keaadaan stabil.

“Kesemua 257 sekolah yang terlibat adalah daripada pelbagai agensi iaitu Kementerian Pendidikan (KPM), Majlis Amanah Rakyat (MARA), Maahad Tahfiz dan lain-lain,” katanya.

“Daripada jumlah tersebut 107 sekolah telah tutup sementara untuk pembersihan dan dijadikan tempat kuarantin, dan 150 sekolah hanya memerlukan penutupan kelas sahaja.

“Hasil siasatan mendapati punca utama berlakunya jangkitan dan penularan COVID-19 disebabkan beberapa faktor. Antaranya ketidakpatuhan pada SOP, pergerakan pelajar yang bebas dan pergaulan rapat semasa pelajar di asrama serta beberapa faktor lain,” katanya.

Beliau mencadangkan sebagai penambahbaikan, semua yang terlibat dalam kumpulan ini melakukan ujian pengesanan COVID-19 secara berkala, mengenal pasti pelajar yang bergejala dengan cepat serta memastikan pengudaraan di semua kawasan berada dalam keadaan yang optimum.

Sementara itu, CPRC Kebangsaan melaporkan sejak 25 Jan 2020 hingga 19 Feb 2022 sebanyak 6,704 kluster dikesan, melibatkan 538,554 kes, dengan 6,212 kluster telah tamat dan hanya 492 kluster yang masih aktif.

Pecahan kes kluster tertinggi direkodkan di tempat kerja (58.71 peratus), komuniti (20.54 peratus), pusat tahanan (7.63 peratus), pendidikan (6.83 peratus), dan lain-lain. – BERNAMA


PRN Johor: BN sasar kemenangan dua pertiga – Ismail Sabri

Perdana Menteri berkata beliau melihat peluang kemenangan BN pada pilihan raya kali ini adalah cerah, namun gabungan parti itu tidak mahu hanya memperoleh majoriti mudah.

“Peluang, sudah tentu saya mewakili Barisan Nasional tentu saja peluang bagi saya adalah baik tetapi seperti saya katakan setiap apa pun pertandingan sebelum wisel penamat ditiupkan dan diisytiharkan kemenangan, kita masih tidak boleh katakan kita sudah menang,” katanya.

Beliau berkata demikian dalam sidang media selepas merasmikan Rumah Keluarga Malaysia Angkatan Tentera (RKMAT) di Kem Segamat di sini hari ini.

Turut hadir Menteri Pertahanan Datuk Seri Hishammuddin Tun Hussein, Panglima Angkatan Tentera Jen Tan Sri Affendi Buang dan Menteri Besar Johor Datuk Hasni Mohammad.

Justeru, Ismail Sabri yang juga Naib Presiden UMNO berkata jentera parti mesti terus bekerja sehingga diumumkan pihak yang menang dan yang kalah.

“Saya harap walaupun saya yakin, Menteri Besar Johor pun yakin, Datuk Seri Hishammuddin pun yakin tetapi tidak cukup untuk yakin, jentera mesti terus bekerja seperti kita belum menang supaya kita mendapat pencapaian lebih baik.

Seperti saya katakan kita tidak mahu majoriti mudah, kita nak lebih daripada majoriti mudah, kalau boleh dua pertiga kerusi dimenangi BN,” katanya.


Bersukan sambil ‘cuci mata’

BANDAR MELAKA 29 Oktober – Penganjuran Melaka River Fun Walk Fit Forever yang diadakan di pesisiran Sungai Melaka berupaya mempromosikan lokasi menarik di Melaka di samping memupuk gaya hidup sihat dalam kalangan rakyat.

Exco Hal Ehwal Wanita, Keluarga dan Kebajikan negeri Datuk Kalsom Noordin berkata, program tersebut merupakan sebahagian daripada program gerakan nasional bertujuan menyokong usaha ke arah sebuah negara bersukan.

Menurutnya, kira-kira 2,000 peserta yang menyertai program tersebut telah berjalan kaki sejauh lima kilometer bermula dari Monorel Hang Jebat hingga ke Nasi Lemak Kampung Morten.

“Selain menekankan kepentingan gaya hidup aktif, program ini juga berupaya memupuk perpaduan dalam kalangan mesyarakat, di samping mengeratkan hubungan silaturahim,” katanya.

Hadir sama, Presiden Persatuan Bola Jaring Negeri Melaka Datuk Haryaty Hamdzah; Timbalan Pengarah Belia Jabatan Belia dan Sukan (JBS) Negeri Melaka Muhammad Abdul Hafidz Mohd Amin serta Pegawai Belia dan Sukan Daerah Melaka Tengah Norazlin Sarun.

Mengulas lanjut, Kalsom berkata, program sukan seumpama itu turut memupuk semangat Keluarga Malaysia dengan penglibat masyarakat berbilang kaum, agama dan bangsa.

“Besar harapan saya agar program-program sukan seumpama ini digiatkan lagi di semua peringkat dan dijayakan sebaiknya dengan penglibatan lebih ramai rakyat,” katanya.


291 penerbangan tambahan diluluskan untuk Tahun Baru Cina

Menteri Pengangkutan Anthony Loke Siew Fook berkata penerbangan tambahan yang diluluskan bagi tempoh 18 Jan hingga 31 Jan itu melibatkan syarikat penerbangan antaranya Batik Air, AirAsia, Malaysia Airlines, MyAirline dan SKS Airways.

“Ini (penerbangan tambahan) merupakan satu pendekatan berkesan menangani masalah kenaikan harga tiket penerbangan khususnya semasa musim perayaan yang menjadi isu sejak sekian lama dan pendekatan sama akan diguna pakai pada musim perayaan lain termasuk hari raya,” katanya

Beliau berkata demikian dalam sidang media selepas melancarkan penerbangan tambahan ke Sabah dan Sarawak oleh Batik Air dan destinasi baharu ke Jepun, di sini hari ini.

Turut hadir Pengerusi Pihak Berkuasa Penerbangan Awam Malaysia (CAAM) Tan Sri Mohd Khairul Adib Abdul Rahman, Pengerusi Eksekutif MAVCOM Datuk Seri Saripuddin Kassim, Pengarah Urusan Malaysia Airports Holdings Bhd (MAHB) Datuk Iskandar Mizal Mahmood dan Ketua Pegawai Eksekutif Batik Air Kapten Mushafiz Mustafa Bakri.

Loke berkata Batik Air hari ini melancarkan 35 penerbangan tambahan ke Sabah dan Sarawak pada harga tetap iaitu RM299 ke Kuching dan RM399 ke Kota Kinabalu dalam usaha memastikan keseimbangan bekalan dengan permintaan untuk tiket sekali gus mengurangkan penetapan harga yang tinggi.

Batik Air juga menawarkan 42 penerbangan tambahan  dari Subang Skypark ke Johor Bharu, Pulau Pinang, Kota Bharu dan Langkawi pada harga RM259 sehala.

Dalam pada itu, menurutnya tiga destinasi baharu ke Jepun yang diperkenalkan Batik Air iaitu Tokyo, Sapporo dan Osaka akan memperkukuh hubungan perdagangan, pelancongan serta bidang lain antara Malaysia dan Jepun. – BERNAMA


Hanya 24 positif COVID-19, bukan 120

SEREMBAN 14 Jun – Dakwaan bahawa 121 pekerja syarikat konsesi dan sisa pepejal, SWM Environment Sdn Bhd (SWM Environment) positif COVID-19 seperti ditularkan di aplikasi WhatsApp hari ini adalah tidak benar.

Pengurus Besar Korporatnya Mohd Norlisam Mohd Nordin ketika menjelaskan perkara itu berkata, sebaliknya hanya 24 pekerja syarikat itu saja disahkan positif dan mereka sudah menjalani kuarantin.

“Pihak pengurusan SWM Environment juga mengambil tindakan pantas bagi mengawal dan menghentikan penularan wabak tersebut dengan melaksanakan sanitasi setiap hari pada semua kenderaan kutipan sisa pepejal serta jentera pembersihan awam termasuk pejabat operasi di seluruh Negeri Sembilan,” katanya dalam kenyataan di sini, hari ini.

Terdahulu, tular berita kononnya SWM mengesahkan 121 pekerja syarikat itu positif COVID-19 dan meminta orang ramai memastikan ahli keluarga dan pembantu rumah berhati-hati dan menyahkuman tong sampah ketika mengendalikan pembuangan sampah.

Menurut kenyataan tular itu, orang ramai turut diminta berhati-hati dengan pekerja SWM Environment yang melakukan kerja pembersihan memotong rumput di kawasan penempatan.

Mengulas lanjut, beliau berkata pihaknya memohon kerjasama orang ramai supaya tidak menyebarkan berita yang tidak sahih mengenai pekerja SWM Environment bagi mengelakkan timbulnya situasi cemas dalam kalangan masyarakat.

“Orang ramai boleh menghubungi saluran komunikasi awam SWM Environment di talian Indahkan Malaysia 1-800-88-7422 atau talian Whatsapp di 012-618 0082 untuk mengemukakan sebarang pertanyaan berkaitan perkhidmatan SWM Enviroment.

Dalam pada itu, Mohd Norlisam berkata, pihaknya akan melaksanakan perkhidmatan pengurusan sisa pepejal dan pembersihan awam seperti biasa di lapan kawasan pihak berkuasa tempatan (PBT) di negeri itu.

“Perkhidmatan itu dilaksanakan seperti biasa mengikut jadual ditetapkan oleh kerajaan sepanjang tempoh Sekatan Pergerakan Penuh (SPP) yang bermula 1 hingga 14 Jun dan bersambung hingga 28 Jun ini,” katanya.


Kelahiran semula ‘The Speedy Jantan’

AYER KEROH 12 Jun – Pernah menggegarkan arena sukan tanah air ketika menjuarai 100 meter lelaki pada Sukan SEA 2017 di Kuala Lumpur, Khairul Hafiz Jantan bertekad mengembalikan semula prestasi terbaiknya.

Selepas sekian lama bergelut dengan kecederaan, Khairul Hafiz kembali dalam acara di Sukan SEA Kemboja 2023 pada Mei lalu dan berjaya meraih satu pingat gangsa dalam acara 4×100 meter.

Dalam acara 100 meter itu, pelari pecut negara berumur 25 tahun berjaya mencatat masa terpantas pada saringan kedua dengan 10.36 saat dan mencatat 10.448 saat pada pusingan akhir untuk menduduki tempat keempat.

Lantas, Khairul Hafiz bertekad mahu kembali pada prestasi terbaik dan menyasarkan catatan masa 10.10 saat pada dalam Kejohanan Trek dan Padang Asia (ATF) di Bangkok, Julai depan.

“Sukan SEA sebelum ini saya dapat pingat gangsa sahaja, jadi fokus saya sekarang untuk ke Sukan Asia pada September ini, tapi sebelum ke sukan ini saya akan ke kejohanan ATF dahulu.

“Saya fokus dua acara iaitu larian 100 meter dan 4×100, sasaran saya sekarang untuk perbaiki timing (masa) larian, Sukan SEA tempoh hari, saya catat 10.36 saat, harap tahun ini saya dapat kembalikan masa terpantas saya tanpa sebarang kecederaan.

“Sekarang saya mahu fokus pada latihan memandangkan sewaktu perintah kawalan pergerakan (PKP) banyak kekangan dan mengganggu dah waktu latihan. Jadi, dengan masa yang ada, saya kena paksa diri untuk berlatih lebih lagi,” katanya.

Khairul Hafiz berkata demikian ketika ditemui pemberita selepas menerima insentif kemenangan Atlet Negeri Melaka di Sukan SEA Ke-32, Kemboja 2023 di sebuah hotel di sini, semalam.

Majlis itu dirasmikan Exco Pelancongan, Warisan, Seni dan Budaya negeri, Datuk Abdul Razak Abdul Rahman mewakil Ketua Menteri Datuk Seri Ab Rauf Yusoh.

Hadir sama Exco Belia, Sukan dan NGO negeri, VP. Shanmugam; Pegawai Kewangan Negeri, Datuk Salhah Salleh; Pengarah Majlis Sukan Negeri (MSN), Mohd Asri Ninggal dan Pengarah Jabatan Belia dan Sukan (JBS) Negeri Melaka Khairul Adri Rosli.

Anak Melaka ini yang terkenal dengan gelaran ‘The Speedy Jantan’ pernah memecahkan rekod kebangsaan pada Sukan Malaysia (SUKMA 2016) dengan catatan masa 10.18 saat.

Setahun selepas itu, dia kembali mengharumkan nama negara dan Negeri Melaka apabila berjaya meraih pingat emas di temasya Sukan SEA di Kuala Lumpur.


Tiga saudara lemas selepas berkelah di Sungai Lata Changkah

KUALA TERENGGANU, 11 Jun – Kegembiraan tiga wanita termasuk dua beradik berkelah di Sungai Lata Changkah, Ulu Seladang di Setiu dekat sini hari ini berakhir dengan tragedi selepas terjatuh ke dalam sungai dan disahkan lemas selepas dibawa ke Hospital Setiu.

Ketua Polis Daerah Setiu DSP Affandi Hussin berkata mangsa adalah Syaridatul Nurfatihah Mohd Dera, 28 dan adiknya Syariatul Noor Safiqa , 26 yang berasal dari Kampung Hilir Maras di Kuala Nerus manakala seorang lagi mangsa iaitu sepupu mereka Siti Aishah Mazalan, 19, berasal dari Kampung Mengabang Telung , Kuala Nerus.

Katanya difahamkan kejadian berlaku apabila kesemua mangsa telah hampir selesai berkelah bersama keluarga pada sekitar 2.30 petang tadi sebelum salah salah seorang daripada mereka tergelincir lalu jatuh.

“Semasa jatuh mangsa telah menarik bersama-samanya dua orang lagi mangsa lain. Ketiga-tiga mangsa kemudiannya cuba diselamatkan orang awam sebelum dibawa ke Hospital Setiu kira-kira 45 kemudian.

Sehubungan itu Affandi menasihatkan orang ramai supaya lebih berhati-hati semasa berkelah di sungai dan sentiasa peka pada keselamatan serta mengelakkan tempat berisiko seperti kawasan yang dalam dan berarus deras. -BERNAMA


Kementerian Pengangkutan tidak pernah arah warga emas kembalikan lesen memandu

KUALA LUMPUR 28 Sept. – Kementerian Pengangkutan tidak pernah mengeluarkan arahan atau berhajat untuk mensyaratkan warga emas berusia lebih 70 tahun untuk mengembalikan lesen memandu, kata Menteri Pengangkutan Datuk Seri Dr Wee Ka Siong.

“Kompetensi (memandu) adalah berlainan. Macam YB Langkawi (Tun Dr Mahathir Mohamad) beliau dapat memandu dengan baik. Jauh lebih baik daripada orang lebih muda. Tidak boleh ada diskriminasi,” katanya menjawab soalan tambahan Syed Ibrahim Syed Noh (PH-Ledang) ketika waktu pertanyaan Menteri di Dewan Rakyat hari ini.

Beliau berkata, dalam sesuatu nahas jalan raya 80 peratus disebabkan faktor manusia, 13 peratus disebabkan kenderaan dan tujuh peratus disebabkan persekitaran manakala pemanduan di bawah pengaruh alkohol berisiko 13 kali lebih tinggi terdedah kepada nahas berbanding memandu dalam keadaan biasa.

Katanya, bagi pemandu yang dihadapkan ke mahkamah kerana memandu di bawah pengaruh alkohol, tidak ada pesalah yang hanya dikenakan denda dan mereka wajib dikenakan penjara bagi tujuan pencegahan.

Kepada soalan asal Syed Ibrahim, Wee berkata dalam kes memandu lawan arus ia berlaku disebabkan pemandu yang memandu di bawah pengaruh alkohol atau dadah dan perkara ini adalah amat membimbangkan.

Beliau berkata, berdasarkan data Kementerian Dalam Negeri (KDN) statistik nahas jalan raya yang melibatkan kesalahan pemanduan lawan arus tahun ini dari Januari sehingga semasa berjumlah 807 iaitu 29 kemalangan yang menyebabkan maut, 17 (parah), 49 (cedera ringan) dan 712 (rosak).

Katanya, kajian mendapati bahawa faktor manusia adalah penyumbang utama berlakunya sesuatu nahas jalan raya terutamanya yang memandu melebihi had laju, memandu di bawah pengaruh alkohol dan dadah, pemanduan tidak fokus (seperti menggunakan telefon bimbit) dan aplikasi tunjuk arah dan tidak mematuhi peraturan jalan raya.

Wee berkata, faktor manusia pula boleh dikhususkan kepada dua penyebab iaitu aspek kompetensi melibatkan pengetahuan dan kemahiran memandu dan sikap yang menjurus kepada perangai dan mentaliti pemandu.


MITRA: SPRM tahan 22 individu termasuk pengarah syarikat, presiden persatuan

PUTRAJAYA, 21 Jan – Pengarah syarikat dan presiden persatuan adalah antara 22 individu yang ditahan Suruhanjaya Pencegahan Rasuah Malaysia (SPRM) dalam operasi di tujuh negeri semalam bagi membantu siasatan penyelewengan dana Unit Transformasi Masyarakat India Malaysia (Mitra).

Menurut sumber SPRM, mereka yang juga terdiri daripada setiausaha persatuan dan pertubuhan itu ditahan dalam operasi di Perak, Selangor, Kedah, Johor, Kuala Lumpur, Negeri Sembilan serta Melaka.

Enam individu yang ditahan semalam itu kini direman selama empat hingga enam hari bermula hari ini selepas SPRM membuat permohonan di Mahkamah Majistret di Selangor, Kedah dan Putrajaya manakala bakinya dibebaskan dengan jaminan SPRM.

Sebelum ini, kata sumber itu, SPRM mengenal pasti 337 syarikat, persatuan dan pertubuhan bukan kerajaan (NGO) yang telah diluluskan geran peruntukan tersebut sejak tahun 2019 hingga 2021 dengan peruntukan berjumlah kira-kira RM203 juta.

Menurut sumber itu, tumpuan siasatan SPRM dalam fasa awal adalah terhadap 27 syarikat, persatuan dan NGO yang telah menerima peruntukan antara RM1 juta hingga RM9 juta.

Sumber itu berkata dalam operasi Mitra 2.0 pula, ia menumpukan kepada 17 syarikat dan pertubuhan yang tergolong dalam kumpulan penerima dana berjumlah RM1 juta hingga RM9 juta.

Menurut sumber itu, SPRM juga bekerjasama dengan Kementerian Perpaduan Negara dengan menubuhkan pasukan khas siasatan dalaman bagi memberi tumpuan terhadap syarikat yang telah menerima peruntukan di bawah RM1 juta.

“Fokus siasatan dalaman ini akan meneliti semua bentuk permohonan, laporan perbelanjaan dan program yang dikatakan telah dilaksanakan oleh penerima geran peruntukan Mitra dari tahun 2019 hingga 2021,” katanya.

Pada Oktober tahun lepas, Ahli Parlimen Klang Charles Santiago meminta Menteri Perpaduan Negara Datuk Halimah Mohamed Sadique menjelaskan di mana dana berjumlah RM9.1 juta daripada Mitra telah dibelanjakan.

Halimah pada 9 Okt lepas dilaporkan berkata Kementerian Perpaduan Negara bersedia memberi kerjasama sepenuhnya kepada SPRM berhubung isu yang tular berkaitan geran kewangan Mitra. – BERNAMA


Ion Forte Green City @ Ayer Keroh mercu baharu pelancongan Melaka

AYER KEROH 12 Jan – Pembangunan Ion Forte Green City @ Ayer Keroh di kawasan seluas 9.3 hektar dijangka menjadi mercu tanda baharu industri pelancongan di negeri ini dalam tempoh tujuh tahun akan datang.

Ketua Menteri Melaka, Datuk Seri Utama Haji Sulaiman Md Ali berkata, pembangunan diusahakan Kumpulan NCT Group of Companies secara usahasama dengan Ayer Keroh Country Club (AKCC) dilengkapi lima presint yang merangkumi pelbagai kemudahan termasuk kediaman servis mewah, suite kesihatan, rumah kelab dan kompleks komersial.

Katanya, pembangunan bernilai RM600 juta dan dijangka siap keseluruhannya pada 2028 itu mampu memacu pertumbuhan ekonomi negeri dalam jangka masa panjang meskipun negara bergelut pandemik COVID-19.

“Seperti saya maklumkan menerusi amanat kepada penjawat awam semalam, tahun ini adalah pelaksanaan apa yang dirancang sebelum ini dan rancangan untuk menjadikan negeri Melaka sebagai negeri lestari perlu dilaksanakan sebaik mungkin bagi menggamit kedatangan pelancong ke negeri ini.

“Difahamkan rancangan bagi pembangunan ini dijalankan sejak dua tahun lalu dan tahun ini adalah tahun untuk melaksanakannya iaitu memulakan kerja pembangunan Ion Forte Green City,” katanya pada sidang media selepas merasmikan Majlis Pecah Tanah Ion Forte Green City di AKCC, di sini hari ini.

Turut hadir, Pengerusi Jawatankuasa Kesihatan dan Anti Dadah negeri yang juga Pengerusi Melaka Golf Resort, Datuk Rahmad Mariman; Pengarah Urusan Kumpulan NCT Group of Companies, Datuk Seri Yap Ngan Choy dan Ketua Pegawai Eksekutif AKCC, Datuk Wira Dr Ir Ahmad Zaini Mohd Amin.

“Pembangunan mestilah memenuhi aspek mesra alam demi memastikan alam sekitar di kawasan itu terbela kerana kawasan AKCC secara asasnya dibina oleh Allahyarham Tun Ghafar Baba, jadi saya mahu segala pembangunan yang dirancang mesti menjaga nilai sejarah yang terdapat di kawasan sekitar,” katanya.


FAMA sasar buka 14 pasar tani baharu tahun ini

KUALA TERENGGANU, 21 Mei – Lembaga Pemasaran Pertanian Persekutuan (FAMA) menyasarkan untuk membuka 14 lokasi pasar tani baharu di seluruh negara tahun ini.

Pemangku Ketua Pengarah FAMA  Abdul Rashid Bahri berkata setakat ini lima pasar tani baharu telah dibuka kepada orang ramai selepas kajian daripada semua aspek dijalankan.

“Sebelum membuka satu-satu outlet baharu, FAMA akan buat kajian pasaran yang mengambil kira faktor kepadatan penduduk, bilangan pasar raya berhampiran, kuasa beli penduduk dan kebenaran daripada pihak berkuasa tempatan (PBT).

“Selain itu ia juga bergantung kepada bajet dan kesesuaian tapak untuk pembukaan outlet untuk program pemasaran. Setakat ini terdapat 250 pasar tani di seluruh negara,”  katanya selepas Majlis Penyerahan Bantuan Peralatan Sokongan Pemasaran usahawan Negeri Terengganu di Pejabat FAMA Terengganu di sini, hari ini.

Dalam pada itu Abdul Rashid berkata FAMA juga sentiasa memberi ruang kepada usahawan atau petani memasarkan produk mereka di fasiliti milik agensi berkenaan.

Menurut beliau FAMA mempunyai pelbagai kaedah pemasaran termasuk outlet, pasar tani, pasar tani kekal, Agro Bazar Online dan rakan pemasaran strategik lain yang efektif dan boleh disesuaikan dengan apa juga bentuk perniagaan.

“(Petani atau usahawan) boleh datang jumpa dan kami akan nasihatkan apa program pemasaran sesuai buat mereka,” katanya pada program yang turut dihadiri Pengarah FAMA Terengganu Nukman Hashim.

Selain itu katanya para petani atau usahawan juga boleh menggunakan perkhidmatan bilik sejuk FAMA di 40 pusat operasi untuk tujuan penyimpanan produk berlebihan pada kadar sewa yang berpatutan.


Tiada keperluan pertikai keabsahan PM melalui usul undi percaya

KUALA LUMPUR 6 Sept – Tiada keperluan untuk pembangkang mempertikaikan keabsahan Perdana Menteri Datuk Seri Ismail Sabri Yaakob dan penilaian dibuat Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dalam memilih perdana menteri menerusi usul undi percaya di Dewan Rakyat.

Pakar Perlembagaan Universiti Teknologi Malaysia (UTM), Prof Madya Dr Muhammad Fathi Yusof berkata, ini memandangkan keabsahan seseorang perdana menteri itu wujud apabila beliau telah dipilih oleh Yang di-Pertuan Agong, mengangkat sumpah jawatan dan menandatangani Surat Cara Pelantikan.

“Selepas lalui proses itu maka Perdana Menteri dapat keabsahan untuk laksana tanggungjawab. Kalau kita kata perlu tunggu usul undi percaya di Dewan Rakyat baru dapat keabsahan, maknanya arahan perdana menteri sebelum pengesahan di Parlimen itu tidak sah dan kedudukannya boleh dipertikai.

“Bahkan (kedudukan) menteri-menteri pun boleh dipertikai kerana perdana menteri yang nasihat Yang di-Pertuan Agong untuk melantik mereka, jadi saya rasa itu satu hujah yang tidak wajar,” katanya ketika menjadi panel webinar Intelektual Negara bertajuk “Usul Undi Percaya: Masih Perlukah?’ di sini, malam tadi.

Walaupun Yang di-Pertuan Agong memiliki kuasa yang luas dalam melantik Perdana Menteri, Muhammad Fathi menjelaskan bahawa Seri Paduka sangat teliti dan mengambil kira pandangan semua pihak dalam membuat sebarang keputusan memilih pemimpin nombor satu negara itu.

Jelas beliau, ini dibuktikan dengan tindakan Seri Paduka meminta Surat Akuan Bersumpah dari Ahli Parlimen, memanggil 114 Ahli Parlimen bagi mengesahkan kepercayaan mereka terhadap Ahli Dewan Rakyat yang telah dicalonkan sebagai perdana menteri serta mengadakan perbincangan dengan Majlis Raja-Raja Melayu.

“Dari sudut Perlembagaan Persekutuan dan sudut moral sah, dari sudut kaedahnya sangat kukuh maka sepatutnya semua pihak terima dan move forward (terus mara) jangan tengok belakang terus bergerak laksanakan tanggungjawab,” katanya.

Menerusi pendekatan diambil Datuk Seri Ismail Sabri dalam mengadakan perbincangan dengan pembangkang dan memberi ruang kepada mereka untuk berada di dalam jawatankuasa penting kerajaan, Muhammad Fathi berpendapat ia merupakan satu perkara yang amat besar.

“Jadilah pembangkang baik dengan ruang yang ada ini, kita nak pembangkang yang kuat supaya proses semak imbang berjalan dengan hebat, dalam keadaan pembangkang kuat dan diberi peluang terlibat gunakan ruang ada untuk beri sumbangan pada negara,” katanya.

Senada dengan Muhammad Fathi, Pengerusi Kelab Usahawan dan Profesional Malaysia (KUPM) Datuk Dr Sr Kamarul Rashdan Salleh berkata usul undi percaya tidak wajar diteruskan kerana faktor kestabilan negara, selain kerajaan perlu menumpukan kebajikan rakyat dari pelbagai sudut.

“Pengharapan biarlah usul undi percaya tidak berlaku, bukan kerana takut tapi dalam keadaan semua parti tiada majoriti, tapi berapa kali nak cerita benda sama,” katanya.

“Saya yakin Peguam Negara (Tan Sri Idrus Harun) akan memainkan peranan beliau dalam menasihati Seri Paduka tentang aspek undi percaya tidak perlu diadakan dan kerajaan perlu fokus dalam menangani pandemik COVID-19,” katanya.


Masih jual roti canai 50 sen walaupun tepung naik harga

KESIDANG 23 Mei – Meskipun harga tepung gandum dikatakan semakin meningkat sehingga ada segelintir peniaga terpaksa menaikkan harga namun bagi peniaga roti canai Mustafa Abd Latif dia masih mengambil pendekatan mengekalkan harga jualan 50 sen bagi sebiji roti canai di gerainya.

Menurut Mustafa, 58, selain itu harga bagi roti telur dan roti planta juga turut dikekalkan dengan hanya RM1 sekeping meskipun dia turut terkesan dengan kenaikan harga tepung yang dikatakan naik lebih sekali ganda.

Katanya, sejak berniaga kira-kira 11 tahun lalu, 2022 adalah tahun paling mencabar apabila bukan sahaja berlaku kenaikan harga malah beberapa barangan seperti minyak masak paket dan tepung gandum berdepan dengan kekurangan bekalan di pasaran.

“Bekalan tepung sekarang ini memang payah, jika dulu kita hanya tertumpu di satu kedai sahaja kini terpaksa merayau untuk dapatkan bekalan sekiranya tidak lakukan begitu memang tiada tepung untuk jualan roti canai.

“Malah harga tepung gandum kini juga meningkat, sebelum ini harga hanya sekitar RM1.40 sekilogram tetapi kini saya terpaksa gunakan tepung jenama lain yang harganya lebih mahal hampir mencecah RM3. Untuk dapatkan doh roti canai yang sempurnakan ia bergantung juga kepada jenama tepung,” katanya ketika ditemui di gerainya di Kampung Bukit Pulau, Bukit Katil.

Mustafa berkata, dia tidak menafikan terkesan dengan keadaan waktu ini tetapi bapa kepada empat anak itu nekad untuk terus mengekalkan harga walaupun didesak supaya menaikkan harga oleh pelanggan dan keluarganya sendiri.

“Memang ada pelanggan yang cakap harga gila tetapi niat saya bersedekah dan untuk arwah orang tua. Saya sudah pesan kepada anak-anak selagi ada umur akan kekalkan harga itu, sekiranya ditakdirkan saya sudah tiada terserah kepada mereka.

“Kekadang kita tidak sedar ada yang tidak mampu jadi dengan ini sedikit sebanyak dapat membantu kerana suatu masa dahulu saya pernah lalui kehidupan perit sehinggakan sukar untuk makan,”katanya.

Sementara itu, seorang lagi peniaga roti canai di Balai Panjang, Zaiton Yon, 63, berkata, dia kini berada dalam dilema sama ada mahu menaikkan harga jualan ataupun kekalkan harga sedia ada.

“Untuk waktu ini saya masih kekalkan harga roti kosong RM1, roti telur RM2 dan roti sardin RM3.50 sebiji. Boleh katakan masih was-was untuk naikkan harga kerana ia bukan sesuatu yang mudah kerana akan memberi kesan kepada segelintir pelanggan.

“Bekalan tepung gandum kini memang susah memang perlu cari banyak tempat dan masa hanya habis di atas jalan. Tempoh sekarang agak sukar dengan harga naik lagi, walaupun payah roti canai perlu ada kerana dianggap penyeri sarapan pagi,” katanya.


Lelaki didakwa tipu sewa tapak bazar Ramadan babit kerugian RM10,800

KUALA LUMPUR, 11 Mei – Seorang lelaki didakwa di lima Mahkamah Majistret di sini hari ini atas lima pertuduhan menipu dalam urusan sewa tapak bazar Ramadan di Stadium Bukit Jalil dan tapak bazar yang tidak wujud membabitkan wang berjumlah RM10,800.

Mohamad Nurul Akhbar Maula Yusoff, 20, mengaku tidak bersalah atas pertuduhan menipu seorang lelaki dan empat wanita berusia antara 24 hingga 35 tahun dengan memperdaya mereka dalam urusan menawarkan sewa tapak bazar berkenaan sehingga mendorong mereka menyerahkan wang tersebut.

Pertuduhan mengikut Seksyen 417 Kanun Keseksaan yang membawa hukuman penjara maksimum lima tahun atau dengan denda atau kedua-duanya, jika sabit kesalahan.

Timbalan Pendakwa Raya Ngoh Jess Lyn, Nor Aisyah Mohamed Zanyuin, Nur Hafiezah Mohamed Fauzi,  G. Phulrani Kaur dan Nadia Eleena Jamaluddin Akbal masing-masing mencadangkan jaminan RM7,000 dan RM5,000 dengan seorang penjamin.

Peguam Mu’az Al-Awwal Mohamad Zafarullah yang mewakili tertuduh memohon jaminan rendah kerana anak guamnya yatim piatu dan dijaga oleh keluarga angkat selain tiada sumber kewangan.

Mahkamah membenarkan tertuduh diikat jamin RM10,700 dengan seorang penjamin bagi kesemua pertuduhan dan sebutan kes ditetapkan pada 13 Jun serta 4 dan 26 Julai ini.


Peperiksaan SPM 2021 dilaksanakan Feb, Mac 2022 – KPM

Beliau berkata ujian lisan dan amali sains bagi SPM 2021 akan diadakan pada Februari 2022 manakala peperiksaan bertulis pada Mac 2022.

Radzi  berkata Kementerian Pendidikan (KPM) membuat keputusan itu setelah mengambil kira keadaan semasa dan cabaran yang perlu dilalui oleh calon SPM 2021.

“Pengalaman KPM mengurus SPM 2020 membolehkan kita menganjak tempoh atau tarikh peperiksaan 2021 ke 2022 dan yakin segala proses berkaitan dengan SPM 2021 akan berjalan lancar seperti yang dilaksanakan pada SPM 2020,” katanya pada sidang media secara maya mengenai pengoperasian sekolah di sini hari ini.


‘Booking’ 6 bulan awal elak ‘gigit jari’

MASJID TANAH 6 Jun – Bagi memastikan percutian dirancang berjalan lancar ramai pengunjung di pusat peranginan Pantai Pengkalan Balak membuat tempahan bilik atau chalet sejak enam bulan lalu.

Perkara itu diakui Pengurus Chalet Darul Aslah, Halim Mahfodz, 62 yang ternyata gembira dengan perkembangan positif itu susulan peningkatan jumlah pengunjung setiap kali musim cuti umum.

Beliau berkata, chalet yang menawarkan 20 bilik dengan harga serendah RM170 semalam kini telah dipenuhi pelancong rata-ratanya dari Johor, Pahang, Negeri Sembilan, Selangor dan Kuala Lumpur.

“Tempahan awal ini memang perkara biasa dan kerana pengunjung sudah faham situasi yang berlaku berikutan setiap minggu bilik kami sentiasa penuh.

Dalam pada itu, ujarnya, chalet yang dibantu dengan lima pekerja itu sentiasa mementingkan kepuasan pelanggan yang datang malah sentiasa peka dengan isu kebersihan yang berlaku di sepanjang pantai berkenaan.


COVID-19: 260 kes dicatat hari ini, kedua tertinggi sejak pandemik landa negara

PUTRAJAYA 1 Okt. – Sebanyak 260 kes baharu COVID-19 dicatat hari ini, kedua tertinggi di Malaysia selepas 4 Jun lalu yang merekodkan 277 kes, kata Ketua Pengarah Kesihatan Tan Sri Dr Noor Hisham Abdullah.

Lebih membimbangkan, hanya satu kes import dicatat daripada jumlah itu manakala 259 lagi merupakan penularan dalam negara melibatkan 130 warganegara dan 129 bukan warganegara.

“Daripada 259 kes itu, 31 kes mempunyai sejarah perjalanan ke Sabah menjadikan kes keseluruhan yang mempunyai sejarah perjalanan ke Sabah ialah 119 kes sejak 20 Sept lalu,” katanya pada sidang media perkembangan COVID-19 di sini hari ini.

Beliau berkata ini menjadikan jumlah kes positif COVID-19 di Malaysia ialah 11,484 kes manakala jumlah kes aktif dengan kebolehjangkitan COVID-19 ialah 1,334 kes.

Sementara itu, terdapat 47 kes yang pulih daripada jangkitan COVID-19 hari ini, menjadikan jumlah kumulatif pesakit yang telah pulih kini melebihi lima angka iaitu sebanyak 10,014 kes atau 87.2 peratus daripada jumlah keseluruhan kes.


Pelajar cemerlang Sekolah Henry Gurney tangguh hasrat ke menara gading demi adik-adik

TELOK MAS 5 Oktober – Niat di hati mahu menyambung pengajian di peringkat tertinggi, namun demi adik-adik, pelajar cemerlang Sekolah Henry Gurney Telok Mas Muhammad Hafizan Mohd Nordin, 19 terpaksa menangguhkan hasrat itu.

Ia selepas bapanya yang sebelum ini menyara keluarga sebagai pemandu bas di Kuala Lumpur jatuh sakit akibat jangkitan kuman dalam paru-paru.

Menurut anak sulung daripada empat beradik itu, tugas menyara keluarga kini digalasnya demi memastikan kebajikan adik-adik berusia 5, 10 dan 14 tahun yang masih bersekolah, terbela.

“Ikutkan saya akan mendaftar diri pada hari ini, tetapi atas faktor keadaan ayah selain ekonomi yang tidak stabil saya tangguhkan dahulu untuk sambung pengajian.

“Sebagai anak sulung, saya perlu cari kerja, bantu ayah menyara adik-adik dan selepas keadaan stabil barulah saya fikirkan soal menyambung pengajian.

“Saya percaya semua yang berlaku ini pasti ada hikmah,” katanya ketika ditemui pada Majlis Anugerah Kecemerlangan Sijil Pelajaran Malaysia (SPM) Sekolah Integriti dan Sekolah Henry Gurney 2021 di Dewan Parameswara Sekolah Henry Gurney Telok Mas, hari ini.

Menurut anak kelahiran Segamat yang kini menetap di Kuala Lumpur, dia mula terjebak dengan ‘dunia gelap’ ketika berada di Tingkatan 3.

“Detik yang mengubah diri saya ialah apabila kehilangan ibu yang meninggal dunia akibat COVID-19. Pada waktu itu, lima hari saya tidak makan dan berfikir tentang nasib sendiri.

“Ketika itulah saya nekad untuk mengubah hidup dan fikir ke depan demi adik-adik dan alhamdulillah saya dapat apa yang saya mahukan,” katanya yang bercita-cita mahu menjadi seorang pegawai polis.


Khairdzir Md Yunus Ketua Pengarang baharu Bernama

Khairdzir, 59, berkelulusan ijazah Sarjana Pentadbiran Perniagaan dari Universiti Kebangsaan Malaysia (UKM) dan Ijazah Sarjana Muda (Kajian Populasi) dari Universiti Malaya (UM), telah berkhidmat di Bernama selama 36 tahun.

Pengumuman pelantikan Khaidir yang sebelum ini merupakan Timbalan Ketua Pengarang (Perkhidmatan Perniagaan dan Kewangan), itu dilakukan Ketua Pegawai Eksekutif Bernama Datuk Mokhtar Hussain.

Beliau menggantikan Abdul Rahman Ahmad, yang sebelum ini telah melengkapkan kontrak perkhidmatannya awal bulan ini, selepas beliau bersara wajib tahun lepas.

Mokhtar turut mengumumkan Ketua Bahagian Penyiaran (TV dan Radio) Roslan Ariffin dilantik sebagai Timbalan Ketua Pengarang (Perniagaan dan Kewangan) bagi mengantikan Khairdzir.

Berkelulusan Institut Teknologi Mara (kini dikenali Universiti Teknologi Mara) pada 1991, Roslan, 55, sebelum ini merupakan Ketua Program Bernama TV dan Eksekutif Editor Perkhidmatan Berita pada 2018. – BERNAMA


COVID-19: Tiga lagi sekolah rendah di Terengganu diarah tutup

KUALA TERENGGANU 26 Jan. – Tiga lagi sekolah rendah di Terengganu diarah tutup selama tujuh hari bermula semalam hingga 31 Januari ini kerana terdapat kakitangan sekolah yang disahkan positif COVID-19.

Sekolah berkenaan ialah Sekolah Kebangsaan (SK) Paya Bunga dan Sekolah Kebangsaan Pusat Cabang Tiga Dua di daerah Kuala Terengganu dan SK Bukit Apit di Hulu Terengganu.

Pengarah Jabatan Kesihatan Negeri Terengganu Dr Nor Azimi Yunus berkata, penutupan itu bagi membolehkan kerja-kerja sanitasi dilakukan bagi mencegah penularan wabak pandemik tersebut di semua sekolah yang terbabit.

“Penutupan sementara sekolah-sekolah itu dijalankan di bawah Seksyen 18(1)(d) Akta Pencegahan dan Pengawalan Penyakit Berjangkit 1988 (Akta 342) bagi mengelak perebakan penyakit berjangkit. Sehubungan itu, semua aktiviti dalam kawasan sekolah perlu ditangguhkan,” katanya ketika dihubungi Bernama hari ini.

Sebelum ini, 12 sekolah di daerah Kuala Terengganu juga diarah tutup iaitu SK Kesom, SK Bukit Petiti, SK Pulau Manis, SK Manir, SK Tengku Ampuan Mariam, SK Kedai Buloh, SK Tok Dir, SK Pusat Kuala Ibai, SK Seri Budiman, SK Gong Tok Nasek, SK Sultan Sulaiman 1 dan SK Paloh.


Melaka hasrat terbit buku pantun dalam tiga bahasa

AYER KEROH 24 Dis – Seni budaya dan warisan negeri akan terus dimartabatkan dengan penerbitan buku pantun dalam tiga bahasa berbeza.

EXCO Warisan dan Kebudayaan Negeri Datuk Muhammad Jailani Khamis berkata, langkah menerbitkan seni warisan itu dalam Bahasa Melayu, Inggeris dan Mandarin dipercayai mampu mempromosikan budaya negeri ini agar mudah difahami pelancong yang berkunjung ke Melaka.

Jelasnya, pihaknya komited untuk bekerjasama dengan Yayasan Hasanah dan Dewan Bahasa dan Pustaka (DBP) bagi menerbitkan cetakan warisan negeri yang telah menerima pengiktirafan UNESCO pada tahun lalu itu.

“Dalam hal ini saya tengok setakat ini hari pantun ini berada diperingkat ‘regional’ jadi kalaulah kita mendapat dorongan dari DBP dan Yayasan Hasanah, kita kena ada satu projek perintis dalam tempoh pasca COVID-19 ini untuk terbitkan buku pantun dalam tiga bahasa berbeza.

“Ia diterbitkan dalam Bahasa Melayu sebagai bahasa utama, diikuti Bahasa Inggeris dan Bahasa Mandarin. Kenapa Mandarin? Ini adalah kerana kadar pelancongan nombor satu di Melaka ini adalah daripada China.

“Saya yakin seni budaya pantun ini penjalin hubungan silaturahim dan jika kita mengimarahkan pantun ini ianya boleh menjadi satu katalis atau elemen yang meningkatkan lagi salah satu prinsip rukun negara kita iaitu kesopanan dan kesusilaan,” katanya.

Beliau berkata demikian pada sidang media selepas merasmikan Penutupan Majlis Pentas Kemuncak Sanggar Berbalas Pantun dan Pelancaran Buku Pantun Warisan Merentas Zaman di Auditorium Panggung Seri, Jabatan Kebudayaan dan Kesenian Negara (JKKN) Melaka, di sini, hari ini.

Hadir sama, Pengarah JKKN Melaka, Ezlina Alias, Ketua Seni Warisan dan Ruang Awam Yayasan Hasanah Zainariah Johari dan Ketua Satu Persatuan Penulis Melaka (PENAMA) Zauawi Che Cob.

Mengulas lanjut, beliau berkata, penerbitan buku pantun itu merupakan langkah utama bagi mengekal dan mempromosikan budaya warisan yang terdapat di negeri ini.

Malah katanya, pelbagai pendekatan lain akan diambil kerajaan negeri bagi mengekalkan pelbagai warisan di Melaka termasuk menggunakan pendekatan secara dalam talian sebagai medium mendekati generasi muda.

“Kita akan aturkan pelbagai langkah lain bagi mempromosikan warisan ini termasuklah usaha dalam sektor pelancongan negeri dimana kita akan mengadakan kempen pertukaran sektor pelancongan bersama negeri lain bagi mempergiatkan pelancongan domestik antara negeri mulai Januari depan,” ujarnya.


Sukan sepatutnya jadi ejen perpaduan- Reezal Merican

KUALA LUMPUR 17 April. – Menteri Belia dan Sukan Datuk Seri Reezal Merican Naina Merican menyelar tindakan sebuah sekolah menengah di Johor yang dikatakan menetapkan syarat sesetengah aktiviti kokurikulum kepada pelajar tingkatan satu termasuk sukan, hanya terbuka untuk satu kaum sahaja.

“Sukan sepatutnya ‘color blind’, melangkaui sempadan budaya dan menjadi ejen perpaduan. Tiada polisi atau pendekatan sebegini dalam Dasar Sukan. Kita mahu pendemokrasian sukan bermula di sekolah,” katanya hari ini.

Reezal Merican berkata demikian menerusi Twitter beliau, yang membalas ciapan seorang pengguna akaun Twitter (@sharwinsubra05) yang mempersoalkan tindakan sekolah menengah di Batu Pahat, Johor itu.

Pengguna berkenaan turut memuat naik gambar sekeping surat yang mengandungi senarai kelab, dan persatuan serta sukan yang didakwa terbuka untuk satu kaum sahaja.

Senarai itu antara lain menyatakan kelab Bahasa Cina hanya terbuka untuk pelajar kaum Cina sahaja, bola sepak (Melayu), bola keranjang (Cina), ping pong (Cina), bola jaring (Melayu) dan sepak takraw (Melayu).


17 mayat ditemukan di kawasan banjir di Selangor

SHAH ALAM, 21 Dis – Korban banjir di Selangor kini meningkat kepada 17 orang termasuk seorang sukarelawan, kata Menteri Besar Datuk Seri Amirudin Shari.

Beliau berkata punca kematian mereka sedang dikenal pasti sama ada disebabkan banjir atau faktor lain seperti mati akibat kekurangan ubat dan sebagainya.

Susulan itu Amirudin berkata kerajaan negeri akan menyampaikan sumbangan RM10,000 kepada setiap keluarga mangsa yang kehilangan nyawa disebabkan tragedi itu dan RM1,000 kepada setiap keluarga yang terkesan akibat bencana banjir itu.

Beliau berkata sehingga 8 pagi tadi, seramai 30,632 mangsa dari 4,672 keluarga ditempatkan di 203 pusat pemindahan sementara (PPS) di seluruh Selangor.

“Angka sebenar mangsa dijangka meningkat disebabkan beberapa daerah masih menunjukkan peningkatan paras air iaitu di Kuala Langat, Kuala Selangor, dan Sepang serta mangsa-mangsa yang berjaya diselamatkan oleh pasukan penyelamat termasuk di Taman Sri Muda, Kampung Baru Hicom serta Bukit Changgang.

Selain itu katanya ada mangsa yang memilih untuk tinggal di kediaman masing-masing dan mereka telah dimaklumkan segala risiko namun penduduk mengambil keputusan untuk tinggal di kediaman masing-masing kerana dirasakan masih lagi selamat.

Sementara itu katanya Tabung Ikhtiar Selangor Bangkit akan diwujudkan sebagai platform kepada rakyat Malaysia terutama syarikat swasta, individu dan syarikat berkaitan kerajaan untuk menyumbang kepada pemulihan kawasan yang terjejas dengan musibah banjir.